PM ke Turkiye zahir sendiri rasa simpati rakyat, erat hubungan diplomatik

(Perdana Menteri Datuk Seri Anwar Ibrahim ketika bertemu Presiden Turkiye Recep Tayyip Erdoğan di Ankara/FB Anwar Ibrahim)

KUALA LUMPUR, 16 Februari- Kunjungan singkat Perdana Menteri Datuk Seri Anwar Ibrahim ke Turkiye ketika operasi menyelamat mangsa gempa bumi masih dijalankan adalah langkah terbaik untuk Malaysia menunjukkan rasa simpati rakyat seterusnya disampaikan sendiri oleh Perdana Menteri Datuk Seri Anwar Ibrahim secara peribadi kepada Presiden Recep Tayyip Erdogan.

Menurut Pensyarah Kanan Politik dan Hubungan Antarabangsa Universiti Utara Malaysia, Profesor Mohd Azizuddin Mohd Sani, langkah itu juga tepat pada masanya dalam usaha Malaysia menghulurkan bantuan sewajarnya kepada rakyat Turkiye.

"Ini satu usaha menunjukkan kita (Malaysia) ingin membantu sesiapa sahaja dalam konteks ini bantuan kepada rakyat Turkiye untuk meringankan beban yang ditanggung dalam menghadapi pasca gempa bumi. Jadi lawatan ini saya merasakan meskipun bukan dirancang lebih awal tetapi satu lawatan yang baik, harus dilakukan oleh Datuk Seri Anwar Ibrahim sebagai usaha untuk memberi sokongan moral, juga secara peribadi kepada kepimpinan Turkiye dalam menghadapi suasana yang agak sukar", kata Prof Mohd Azizuddin yang dihubungi RTM.

Jelas Prof Azizuddin, kunjungan Anwar ke Turkiye, juga amat signifikan dalam menjaga hubungan diplomatik Kuala Lumpur - Ankara. Ini memandangkan Malaysia dan Turkiye mempunyai hubungan sangat baik terutama dalam konteks antara pemimpin; Presiden Recep Erdogan dan Perdana Menteri Datuk Seri Anwar Ibrahim.

"Kunjungan atas jemputan Erdogan itu dilakukan sebagai menzahirkan rasa simpati dan solidariti kepada rakyat Turkiye juga memberi sokongan kepada anggota penyelamat Malaysia yang bertugas di kawasan bencana. Kehadiran pemimpin kita sebagai satu usaha untuk membantu warga Turkiye dan pada masa sama menyatakan simpati kita terhadap apa yang berlaku di bumi Turkiye ini," kata Prof Mohd Azizuddin.

(Prof Mohd Azizuddin Mohd Sani, Pensyarah Kanan Politik dan Hubungan Antarabangsa Universiti Utara Malaysia)

Tambahnya, kehadiran Perdana Menteri juga adalah untuk melawat pasukan misi keselamatan Malaysia seperti SMART, juga pekerja-pekerja bantuan lain terutama daripada segi bantuan kemanusiaan khususnya dalam usaha Malaysia membantu kerajaan Turkiye untuk tugas menyelamat rakyatnya yang terperangkap dalam runtuhan selepas gempa bumi dahsyat yang sudah mengorbankan lebih 35,000 nyawa.

Ditanya mengenai kesan hubungan dengan dunia Barat, Prof Mohd Azizuddin berkata kerjasama baik antara Perdana Menteri Datuk Seri Anwar dan Presiden Erdogan juga kerajaan Turkiye, ia tidak akan menjejaskan hubungan Malaysia dengan negara Barat.

"Kita tahu kita juga mempunyai hubungan yang amat baik dengan negara Barat seperti Kesatuan Eropah dan juga Amerika Syarikat. Saya juga merasakan ia tidak akan menjejaskan hubungan kita kerana secara umumnya negara-negara barat pun masih bersahabat dengan Turkiye khususnya dalam gabungan Perjanjian Perjanjian Atlantik Utara (NATO) yang mana Turkiye adalah sebagai anggota NATO itu sendiri.

"Jadi secara umumnya hubungan negara barat dan Turkiye baik walaupun mungkin tidak baik seperti sebelum ini tapi dalam konteks hubungan Malaysia dan Turkiye, saya rasa kita sentiasa ingin meneruskan persahabatan dan persahabatan itu akan menjadi lebih baik lagi dengan lawatan PM ke Turkiye ini.

"Saya rasa secara umum tiada siapa yang boleh cuba mencampuri urusan dan juga cara hubungan antarabangsa yang kita amalkan setakat ini, jadi kita sebenarnya secara umum mengamalkan satu hubungan antarabangsa secara pragmatik dengan semua negara. Kita tidak mahu bermusuhan dengan semua negara kerana persahabatan dengan semua negara akan menjamin kemakmuran negara kita dan negara-negara lain juga," katanya ketika ditanya persoalan tentang beberapa tindakan Turkiye terhadap pejuang Kurdish Syria yang membantu kempen pimpinan AS menentang Daesh di Syria.

"Dalam konteks ini kita berbaik dengan Turkiye atas faktor hubungan kepimpinan yang baik dan pada masa sama juga memberi sokongan terhadap apa yang berlaku terhadap Turkiye yang kini dalam kesusahan. Dalam konteks urusan sama ada melibatkan tindakan Turkiye sebelum ini terhadap pejuang Kurdish misalnya, itu kita tidak mahu campur urusan dalaman Turkiye itu sendiri tapi yang lebih penting adalah hubungan dengan Turkiye harus dibina denga baik supaya ia menjamin kemakmuran kedua-dua negara dan rakyat," jelasnya.Beliau juga bersetuju bahawa hubungan antara Malaysia dan Turkiye akan menjadi lebih baik selepas ini, hasil keakraban ke dua-dua pemimpin.

"Ia juga akan melibatkan hubungan perdagangan yang lebih rancak antara kedua-dua negara kerana hubungan yang terbina ini bukan hubungan yang hanya melibatkan hubungan kerajaan yang sudah baik sebelum ini tetapi lebih melibatkan hubungan secara peribadi, kepimpinan Presiden Erdogan, juga Datuk Seri Anwar sebagai Perdana Menteri Malaysia. Ia juga akan lebih memberi manfaat kepada Malaysia kerana persahabatan ini akan diterjemahkan kepada bentuk hubungan lebih akrab bukan sahaja antara kerajaan atau pun pemimpin tetapi juga rakyat secara umumnya.

"Jadi saya merasakan bahawa hubungan peribadi yang baik ini atau pun dikatakan hubungan Brotherhood ini akan memberi impak yang besar kepada kemakmuran khususnya dalam konteks bukan sahaja diplomatik, politik tetapi juga dari segi perdagangan dan ekonomi antara kedua-dua negara," katanya.


Malaysia komited dengan peralihan teknologi hijau, demi ekosistem kondusif

KUALA LUMPUR, 15 Februari- Malaysia komited bagi mewujudkan ekosistem kondusif melalui peralihan teknologi kepada pengeluaran teknologi.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata fokus kementerian adalah luas dan proses peralihan kepada tenaga boleh diperbaharui (RE) juga membawa faedah ekonomi, seperti peluang pekerjaan dan peningkatan keselamatan tenaga.""Potensi jualan elektrik rentas sempadan masa hadapan dan aktiviti seperti perdagangan karbon juga akan menggalakkan pembangunan ekonomi serta sosial untuk negara. Perkara berkenaan akan membantu meletakkan Malaysia sebagai hab tenaga boleh diperbaharui (RE) bagi rantau ini sekali gus boleh menarik pelaburan asing ke dalam negara," kata Nik Nazmi kepada dalam ucapannya pada Majlis Sidang Kemuncak Kuasa Digital Huawei Malaysia 2023 di ibu negara.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad ditemui pemberita padaMajlis Sidang Kemuncak Kuasa Digital Huawei Malaysia 2023 di ibu negara)

Menurutnya, dalam usaha peralihan ke arah industri teknologi hijau ini, pihak kementerian memerlukan mereka yang berbakat dan menjadikan tarikan atau pilihan pekerja terutama melibatkan golongan belia. "Difahamkan, Huawei sudah bekerjasama dengan rakan kongsi termasuk Pusat Pembangunan Sumber Manusia Selangor (SHRDC) dan Pusat Kecemerlangan Teknikal Sarawak (CENTEXS) untuk merapatkan jurang bakat dalam bidang berkenaan.Kementerian juga berharap lebih banyak syarikat akan melangkah ke hadapan untuk melakukan perkara yang sama," tambahnya.Sidang Kemuncak Kuasa Digital Huawei Malaysia 2023 yang berlangsung di ibu negara disertai pemain industri digital bagi membincangkan secara kolektif ke arah sifar karbon dan ekonomi mampan di Malaysia.Persidangan yang dianjurkan oleh pihak Huawei Technologies (Malaysia) Sdn. Bhd (Huawei Malaysia) turut dihadiri delegasi dari luar termasuk Huawei Asia Pacific Vice President, Zhang Zheng Jun.


Program Kelas Bestari Bangsa Johor, 30 sekolah bakal terima manfaat

KOTA TINGGI, 15 Februari- Sebanyak 30 buah sekolah di Johor bakal mendapat manfaat menerusi Program Kelas Bestari Bangsa Johor melibatkan peruntukan RM750,000. Exco Pendidikan, Penerangan dan Komunikasi Johor, Norlizah Noh berkata usaha berkenaan sejajar pembangunan dan perkembangan sektor pendidikan di negeri itu ke arah menyokong pembelajaran abad ke-21 (PAK 21).  Katanya, peruntukan yang diumum Menteri Besar, Datuk Onn Hafiz Ghazi pada Belanjawan Johor tahun lepas membuktikan sokongan padu ke arah memperkasa sektor pendidikan di negeri itu.  Ia turut dibantu Yayasan Raja Zarith Sofiah Negeri Johor (YRZSNJ) bagi menjadikan program itu lebih menarik minat pelajar ke sekolah.  "Johor sasar untuk menjadi negeri maju menjelang tahun 2027. Untuk menjadi negeri yang maju, pendidikan adalah nombor satu. Jadi, segala yang berlaku di negeri Johor, kita nak semuanya keterhadapan termasuk institusi pendidikan serta pembelajaran anak Johor," katanya Norlizah kepada pemberita RTM selepas Pelancaran Program Kelas Bestari Bangsa Johor di Sekolah Kebangsaan Muzaffar Syah, di sini.

(Exco Pendidikan, Penerangan dan Komunikasi Johor, Norlizah Noh)

"RM750,000 itu kita gunakan untuk membekalkan papan pintar kepada 30 sekolah di negeri Johor. Insya-Allah, setelah fasa 1 selesai, kita akan teruskan fasa seterusnya dengan kerjasama pihak-pihak korporat, NGO dan lain-lain," tambah Ketua Pegawai Eksekutif Yayasan Raja Zarith Sofiah Negeri Johor (YRZSNJ), Hishamuddin Abd Rahim kepada RTM. Program berkenaan turut diperluaskan ke seluruh negeri ini agar dapat memberi manfaat kepada lebih ramai guru dan pelajar bangsa Johor.


FAMA sasar peserta NBME peroleh pendapatan minima RM3,000 sebulan

SUNGAI PETANI, 15 Februari - Lembaga Pemasaran Pertanian Persekutuan (FAMA) menyasarkan peserta program New Breed Marketing Entrepreneur (NBME) Kolej Komuniti Sungai Petani memperoleh pendapatan minima RM3,000 sebulan sebagai agen pemasar menerusi platform Agrobazar Online. Kerjasama FAMA dan Kolej Komuniti itu merupakan kali pertama melibatkan kolej komuniti untuk menjadikan 150 pelajar institusi pengajian tinggi itu sebagai usahawan. Pengarah FAMA Kedah, Isa Hamzah pelajar terlibat menjadi agen pemasar berkonsep 'reseller' atau 'drop ship'."Ada 15 orang usahawan yang akan bekerjasama dengan program ini sebagai penjual untuk menjayakan aktiviti ini," kata beliau pada sidang media selepas majlis perasmian program NBME Ejen Pemasar FAMA @ Kolej Komuniti Sungai Petani, di sini hari ini.

(FAMA menyasarkan peserta New Breed Marketing Entrepreneur (NBME) Kolej Komuniti Sungai Petani memperoleh pendapatan minima RM3,000 sebulan sebagai agen pemasar menerusi platform Agrobazar Online)

Hadir sama Timbalan Ketua Pengarah (Governan) Jabatan Pendidikan Politeknik dan Kolej Komuniti, Kamaludin Daud. Beliau menyifatkan program itu sebagai batu loncatan kepada pelajar untuk bergelar usahawan selepas tamat pengajian dan menjadi majikan bukan sekadar pencari kerja. "'Online marketing' merupakan kaedah perniagaan sekarang dan akan menjadi trend akan datang, kita melatih pelajar-pelajar kita bukan sahaja platform sebagai pengguna tetapi secara terus dengan FAMA Agro, terima kasih lah memberi peluang kepada pelajar kita Kolej Komuniti Sungai Petani ini untuk melaksanakan program secara 'online', bila keluar dia tak kekok sebagai agen pembekal kepada barangan yang dikeluarkan FAMA," jelas beliau. Sehingga Disember 2022, seramai 305 usahawan baru NBME diwujudkan dengan ejen pemasar di kalangan pelajar IPT adalah seramai 5,213 orang dengan nilai jualan program NBME adalah sebanyak RM5.8 juta.


KSM bakal usulkan peruntukan berjumlah RM6.7 bilion pada Belanjawan 2023

PETALING JAYA, 15 Februari - Kementerian Sumber Manusia (KSM) bakal mengusulkan peruntukan berjumlah RM6.7 bilion untuk diluluskan menerusi Belanjawan 2023. Bagaimana pun Timbalan Menterinya, Mustapha Sakmud menegaskan pihaknya bersedia untuk mengoptimumkan apa sahaja jumlah yang diputuskan kelak sebagai menyahut langkah penjimatan perbelanjaan negara. Selain TVET, skim perlindungan sosial juga terus diberi perhatian khususnya melibatkan golongan suri rumah dan B40.

(Timbalan Menteri Sumber Manusia, Mustapha Sakmud dtemu bual media selepas merasmikan Persidangan Sumber Manusia HRiTECH di Bandar Sunway, Petaling Jaya hari ini)

KSM menerusi Majlis TVET Negara bertanggungjawab menyelaras agenda TVET melibatkan 12 kementerian lain. "Kita boleh 'optimise' RM6.7 bilion ini yang melibatkan 12 kementerian, jadi saya fikir bajet itu nanti macam untuk Kementerian Belia dan Sukan, ia boleh fokus dengan perkembangan belia, sekarang 25 peratus bajet KBS fokus kepada TVET, jadi kerajaan minta supaya dioptimumkan," kata beliau ketika ditemui media selepas merasmikan Persidangan Sumber Manusia HRiTECH di Bandar Sunway, di sini hari ini.Persidangan dua hari itu dihadiri lebih 300 pemain sektor sumber manusia dari Malaysia, Singapura, Indonesia dan Brunei.


KUALA LUMPUR, 15 Februari- Timbalan Perdana Menteri, Datuk Seri Fadillah Yusof dianugerahkan 'Darjah Kehormat Anugerah Felo' daripada Persekutuan Pertubuhan Kejuruteraan ASEAN (AFEO) hari ini.Pengiktirafan itu diberi atas sokongan dan sumbangan besar beliau terhadap pembangunan kejuruteraan kepada komuniti kejuruteraan di Malaysia dan rantau ini.Presiden Institusi Jurutera Malaysia (IEM), Profesor Dr. Norlida Buniyamin, Setiausaha Agung AFEO, Mohd Khir Muhammad dan Dr. Danis Hidayat Sumadilaga mewakili Pengerusi AFEO menyampaikan pingat dan sijil kepada Timbalan Perdana Menteri di Dewan Parlimen hari ini. Dr. Norlida Buniyamin menerusi satu kenyataan berkata, Anugerah Felo Kehormat Yang Dihormati (DHF) dianugerahkan kepada individu terkemuka yang diakui memberi jasa besar dan perkhidmatan cemerlang kepada profesion kejuruteraan, institusi perumahan dan negara ASEAN.

(Datuk Seri Fadillah Yusof dianugerahkan Darjah Felo Kehormat/FB TPM)

Lembaga Tadbir AFEO pada 2021 di Brunei sebulat suara bersetuju untuk mengurniakan anugerah DHF kepada Timbalan Perdana Menteri, Datuk Seri Fadillah Yusof yang ketika itu bertugas sebagai Menteri Kerja Raya Kanan.IEM mencalonkan nama beliau atas kapasiti sebagai bekas Menteri Kerja Raya Kanan yang bertanggungjawab dalam perancangan dan pelaksanaan projek pembangunan serta infrastruktur.Majlis anugerah itu pada asalnya dijadualkan untuk diadakan pada Persidangan Persekutuan Pertubuhan Kejuruteraan ASEAN Ke-39 di Brunei pada November 2021. Bagaimanapun majlis tersebut dibatalkan berikutan sekatan perjalanan di kedua-dua negara akibat pandemik COVID-19.IEM mengucapkan tahniah dan terima kasih kepada beliau atas sumbangan cemerlang dalam bidang kejuruteraan.Institusi itu yakin Datuk Seri Fadillah akan terus menyumbang ke arah penglibatan yang lebih besar dalam kepakaran kejuruteraan ASEAN untuk pembangunan Malaysia serta komuniti ASEAN.


Pertukaran pasukan SAR di Turkiye, JBPM komited bantu misi menyelamat

PUTRAJAYA, 15 Februari- Jabatan Bomba dan Penyelamat Malaysia (JBPM) bersiap sedia melakukan pertukaran pasukan untuk membantu misi operasi mencari dan menyelamat (SAR) mangsa gempa bumi di Turkiye.Ketua Pengarah baharunya, Datuk Abdul Wahab Mat Yassin berkata tahap kesediaan itu termasuk pertukaran anjing pengesan (K9) JBPM dan aset dimiliki berdasarkan keperluan yang ditentukan oleh kerajaan.Setakat ini, 36 anggoota JBPM dan dua anjing K9 iaitu Denti dan Frankie, menyertai misi SAR di Turkiye."Setakat ini, kita tidak menerima bentuk bantuan tambahan atau ganti tetapi saya percaya selepas kehadiran Perdana Menteri di sana, satu keputusan sama ada memerlukan bantuan tambahan SAR atau lain-lain.Kita sentiasa menunggu dan bersiap sedia untuk menghantar pegawai bomba serta aset berkaitan," kata Abdul Wahab kepada pemberita RTM pada sidang media selepas Majlis Hormat Ketua Pengarah JBPM di Ibu Pejabat JBPM, di sini.

(Ketua Pengarah JBPM, Datuk Abdul Wahab Mat Yassin ditemui pemberita pada Majlis HormatKetua Pengarah JBPM di Ibu Pejabat JBPM, Putrajaya)

Datuk Abdul Wahab memaklumkan akan meneruskan legasi bekas Ketua Pengarah JBPM, Datuk Seri Mohammad Hamdan Wahid bagi menjayakan agenda pemantapan pasukan 'wira merah’ berteraskan konsep Malaysia Madani.Terdahulu, pada majlis berkenaan beliau menyerahkan nota serah tugas dan tongkat kuasa kepada Timbalan Ketua Pengarah (Operasi), Datuk Edwin Galan Teruki dan Timbalan Ketua Pengarah (Pembangunan), Datuk Nor Hisham Mohammad.


Syor senaraikan IPO Petronas perlu diteliti, elak babit perkara dalam Akta PDA 1974

PUTRAJAYA, 15 Februari- Keperluan untuk menyenaraikan tawaran awam permulaan (IPO) Petronas memerlukan penelitian khusus berikutan ia termaktub dalam Akta Pembangunan Petroleum (PDA) 1974.Menteri Ekonomi, Rafizi Ramli berkata, dalam akta tersebut, terdapat beberapa perkara khusus seperti fungsi Petronas dalam menjaga, mentadbir dan mengawal selia sumber hidrokarbon dalam negara ini.

"Sebab itu saya lihat di masa yang lepas, apabila Petronas menyenaraikan perniagaannya, yang disenaraikannya itu adalah yang berhubung dengan perkara-perkara yang tidak menyentuh bidang kuasa serta bidang tugas yang khusus yang ada dalam PDA Petronas. "Jadi perkara itu saya ingat akan terus diperhalusi jika ada keperluan", katanya.Beliau berkata demikian dalam sidang Media berkenaan Prestasi Ekonomi Malaysia dan Pertumbuhan KDNK 2022 di Putrajaya. Semalam, Ahli Parlimen Subang Wong Chen menyarankan kerajaan mengkaji kemungkinan untuk menyenaraikan IPO Petronas sebagai salah satu cara mengumpul wang bagi membantu mengurangkan hutang negara.


Belanda dan China, pilihan Johor untuk tingkatkan sektor pelaburan

PONTIAN, 15 Februari- Belanda dan China bakal menjadi negara terbaharu yang disasarkan kerajaan Johor untuk meningkatkan sektor pelaburan di negeri itu.  Menteri Besar, Datuk Onn Hafiz Ghazi berkata beliau akan mengadakan lawatan kerja ke dua negara berkenaan dalam waktu terdekat bagi membincangkan tentang potensi pelaburan.  Katanya, China dan Belanda memiliki pasaran cukup besar dan berpotensi membawa pelaburan berimpak tinggi ke Johor. Selain itu, Belanda yang mempunyai sebuah syarikat pangkalan data di Australia turut membuat pelaburan di Johor pada tahun ini."Potensi Johor amat besar. Kita di peringkat negeri Johor akan meningkatkan kadar kecekapan kita untuk mencari pelabur datang ke Johor.Ini kerana pelaburan itu mampu meningkatkan pendapatan negeri dan lebih penting daripada itu adalah peluang pekerjaan yang berkualiti untuk rakyat Malaysia khususnya anak Johor," kata Onn Hafiz kepada pemberita RTM selepas merasmikan Majlis Pecah Tanah bagi Cadangan Pembinaan Tangki Simpanan Bitumen di Pusat Petroleum Tanjung Bin, Serkat, di sini, hari ini.

Lawatan kerja ke Singapura selama tiga hari berakhir semalam, jelas memberi petunjuk positif terhadap usaha meningkatkan pelaburan di Johor.  Justeru, kerajaan negeri berharap agar sekali lagi mencapai pelaburan RM63.9 bilion yang diterima suku ketiga tahun lalu.


MetMalaysia nafi video tular dakwa gempa bumi di Sabah, Sarawak

KUALA LUMPUR, 15 Februari- Jabatan Meteorologi Malaysia (MetMalaysia) mengesahkan tiada kejadian gempa bumi di Sabah dan Sarawak pada Isnin lepas dan semalam.MetMalaysia memberitahu pemantauan aktiviti seismik dan kejadian gempa bumi berterusan 24 jam sehari yang dijalankan jabatan itu tidak mengesan sebarang kejadian gempa bumi, seperti yang didakwa dalam sebuah video yang tular menerusi media sosial baru-baru ini.Oleh itu, MetMalaysia menasihatkan orang ramai agar tidak panik dengan video tular itu, sebaliknya merujuk kepada sumber yang sahih."Maklumat gempa bumi boleh dirujuk di semua laman media sosial MetMalaysia serta laman web rasmi di pautan www.mygempa.met.gov.my," menurut pihak itu dalam kenyataan hari ini.Dalam kenyataan sama, MetMalaysia turut memaklumkan sehingga kini tiada peralatan dan kaedah saintifik yang terbukti secara sahih dapat meramalkan kejadian gempa bumi sama ada bermagnitud kecil atau besar.Terdahulu, tular sebuah video menerusi aplikasi TikTok mendakwa potensi berlakunya gempa bumi di Sabah dan Sarawak pada 13 dan 14 Febuari lepas.


Harga petrol, diesel kekal bagi tempoh 16-22 Febuari

PUTRAJAYA, 15 Febuari- Harga runcit petrol RON97 dan RON95 serta diesel kekal bagi tempoh 16 hingga 22 Februari.Kementerian Kewangan dalam satu kenyataan hari ini memaklumkan RON97 kekal pada RM3.35 seliter, RON95 (RM2.05) dan diesel (RM2.15)."Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh pun harga pasaran sebenar bagi kedua-dua produk telah melebihi paras harga siling yang telah ditetapkan," menurut kenyataan itu.Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


NEGERIfm adakan konti di Politeknik Port Dickson sempena Hari Radio Sedunia

(Pengarah Jabatan Penyiaran Negeri Sembilan, Kamal Roslim)

PORT DICKSON, 15 Februari - NEGERIfm membawa keunikan tersendiri sempena Sambutan Hari Radio Sedunia pada tahun ini apabila melaksanakan konti bertempat di Politeknik Port Dickson.Menurut Pengarah Jabatan Penyiaran Negeri Sembilan, Kamal Roslim, sambutan yang diadakan di salah sebuah intitusi pengajian tinggi membuka peluang terutama buat generasi muda untuk mengenali dunia penyiaran radio.  "Untuk bersama-sama dengan pelajar-pelajar dan juga tenaga pengajar bagi meraikan, untuk membawa maksud apa itu radio dan keamanan, Alhamdulillah hari ini kita dapat bersama dengan pelajar-pelajar daripada pelbagai kursus untuk mengetahui bagaimana kita bekerja, macam mana kita menyampaikan maklumat di samping kita adakan sedikit hiburan untuk mereka supaya NEGERIfm lebih dikenali," kata beliau ketika ditemui Berita RTM pada program Sambutan Hari Radio Sedunia 2023 di Politeknik Port Dickson, di sini hari ini. Dalam pada itu Pengarah Politeknik Port Dickson, Dr Ishak Mohamad menyambut baik program dari NEGERIfm dalam usaha untuk memberi pendendahan kepada para pelajar dan juga pensyarah.

(NEGERIfm mengadakan konti di Politeknik Port Dickson sempena Sambutan Hari Radio Sedunia)

"Jadi bila ada program macam ini, kita alu-alukan datang untuk buat, kebetulan untuk Sambutan Hari Radio Sedunia di sini dan pelajar-pelajar kami 'support', pensyarah-pensyarah semua 'support', jadi memang kami berterima kasih lah , sementara kita sambut pada masa sama boleh 'promote' program-program yang ada di Politeknik Port Dickson," jelas beliau. Rata-rata pelajar yang ditemui juga berasa teruja dengan Sambutan Hari Radio yang julung kali diadakan di Politeknik Port Dickson.  "Bila NEGERIfm datang ke Port Dickson, kita dapat menyambut sama-sama untuk Sambutan Hari Radio Sedunia 2023 , jadi saya rasa bila nampak tetamu-tetamu datang, semua menyanyi sampai saya pun turut serta, rasa seronok," menurut Megat Noor Iskandar Putera Noor Azman."Mungkin mereka ada yang berminat untuk jadi DJ, untuk menjadi juga seorang penyanyi, seorang pelakon, mungkin mereka akan dapat tips daripada pengalaman ini sendiri, saya di semester lima untuk setakat ini, ini adalah kali pertama juga saya melihat secara 'live' di mana adanya konti radio dan sebagainya," ujar Erin Eliena Daswir.


Ahmad Zahid beri penghormatan terakhir ibu angkat meninggal dunia

BAGAN DATUK, 15 Februari- Timbalan Perdana Menteri, Datuk Seri Dr Ahmad Zahid Hamidi hadir memberikan penghormatan terakhir kepada ibu angkatnya, Cheah Seoh Lian, yang meninggal dunia di kediamannya di Simpang Empat, Hutan Melintang, di sini, Ahad lalu.Ahmad Zahid yang juga Menteri Kemajuan Desa dan Wilayah (KKDW), tiba pada pukul 12.40 tengah hari tadi dan meluangkan masa kira-kira 20 minit di kediaman mendiang yang meninggal dunia pada usia 83 tahun.Ahli Parlimen Bagan Datuk itu berkata, hubungan antara beliau dan mendiang serta enam anaknya amat rapat, malah mereka dianggap seperti keluarga sendiri yang dikenali lebih 30 tahun. Ujar beliau, budaya menziarahi kematian berlainan bangsa tidak wajar dijadikan jurang pemisah antara kaum, sebaliknya perlu dihormati dalam kalangan kaum di negara ini.  "Kita ikuti sunnah Rasulullah yang menghormati agama lain dan saya yakin jika keharmonian ini dapat kita pertahankan dan ditingkatkan, maka silang budaya dalam kalangan rakyat di Malaysia bukan sekadar menghormati tetapi memahami agama, budaya dan bangsa berbeza."Ini kunci keharmonian rakyat seluruh negara, asalkan kita mempunyai pegangan yang kuat terhadap agama kita masing-masing," katanya.Jasad Cheah akan disemadikan di Tanah Perkuburan Cina, Batu 18, Kuala Bikam pada pukul 10.00 pagi esok.


Lynas dilarang proses sisa radioaktif tambahan selepas Julai 2023

KUALA LUMPUR, 15 Februari- Lynas dilarang menjalankan aktiviti memproses sisa radioaktif di negara ini selepas Julai 2023.Jelas Menteri Sains, Teknologi dan Inovasi (MOSTI), Chang Li Kang, keputusan itu dibuat selepas Lembaga Perlesenan Tenaga Atom bersetuju meluluskan pembaharuan lesen Lynas untuk tempoh tiga tahun bermula 3 Mac depan sehingga 2 Mac 2026. "Sementara mendapat lanjutan lesen selama 3 tahun, Lynas perlu mematuhi syarat yang telah dikenakan sejak Mac 2020 supaya aktiviti C&L yang menghasilkan sisa radioaktif akan dijalankan di Australia dan tiada aktiviti C&L dilakukan di Lynas Advanced Material Plant (LAMP) di Gebeng, Pahang selepas bulan Julai 2023. Aktiviti lain yang tidak melibatkan penghasilan sisa radioaktif dibenarkan untuk terus beroperasi. Dalam erti kata lain, tiada lagi sisa radioaktif tambahan daripada Lynas selepas bulan Julai 2023," kata Chang dalam sidang media khas di Parlimen.Sejak 2012, Lynas telah menghasilkan 1.08 juta tan metrik sisa radioaktif.  Jumlah sisa itu dijangka mencecah 1.2 juta tan metrik sehingga Julai 2023.

(Menteri Sains, Teknologi dan Inovasi (MOSTI), Chang Li Kang berkata demikian dalamsidang media khas di Parlimen, hari ini)


Empat maut akibat Taufan Gabrielle

WELLINGTON, 15 Februari- Empat orang maut akibat Taufan Gabrielle yang melanda New Zealand.Perdana Menteri Chris Hipkins mengesahkan perkara tersebut.Beliau berkata kira-kira 1,100 orang telah ditemui. Selain itu, dianggarkan 1,400 orang tidak dapat dikesan sejak kejadian ribut tersebut.Pihak berkuasa menganggarkan lebih 9,000 orang telah kehilangan tempat tinggal setakat ini, dengan kira-kira 3,000 ditempatkan di pusat perlindungan sementara.Perkhidmatan meteorologi WeatherWatch berkata, Taufan Gabrielle kini berada di timur negara itu dan terus ke Pulau Utara dengan cuaca kini bertambah baik.Taufan Gabrielle, yang melanda di New Zealand pada Ahad lalu, menyusuri pantai timur Pulau Utara, menjejaskan seluruh bandar.Taufan itu turut menyebabkan ladang, jambatan dan ternakan dan rumah ditenggelami air, menyebabkan penduduk terkandas di atas bumbung.-REUTERS

(Penduduk mengharungi banjir di bandar Napier yang terletak di pantai timur Pulau Utara/AFP)


Pendigitalan perniagaan, kunci meningkatkan daya saing negara

BANDAR SUNWAY, 15 Februari- Pendigitalan perniagaan meliputi pengoperasian dan pentadbiran menjadi kunci utama dalam meningkatkan daya saing negara. Jelas Menteri Sumber Manusia, V. Sivakumar, pengaplikasian teknologi digital selaras aspirasi Malaysia menuju status negara berpendapatan tinggi seperti yang digariskan dalam Rancangan Malaysia Ke-12.Di peringkat kementerian, usaha tersebut disokong melalui pelaksanaan dasar dan perundangan berkaitan sumber manusia meliputi aspek penggajian, pembangunan kemahiran dan pengambilan pekerja. Justeru, pembangunan bakat digital melibatkan graduan perlu digerakkan semua pihak berkepentingan bagi mengisi keperluan industri."Kualiti graduan, kurangnya kemahiran, peralatan dan teknologi yang lapuk, kekangan kewangan dan modul latihan lama perlu diberi perhatian.Terdapat juga institusi latihan kemahiran yang sukar mendapatkan kefahaman berkenaan keperluan semasa dan masa depan industri berhubung bakat digital," kata Sivakumar menerusi ucapan perasmian Persidangan HRiTECH berlangsung di sini.Teks dibacakan Timbalan Menteri Sumber Manusia, Mustapha Sakmud.

(Timbalan Menteri Sumber Manusia, Mustapha Sakmud ditemui pemberita RTM padaperasmian Persidangan HRiTECH di Bandar Sunway)


Lawatan PM ke Turkiye, zahir tanda kesepaduan soal kemanusiaan

KUALA LUMPUR, 15 Februari- Lawatan Perdana Menteri, Datuk Seri Anwar Ibrahim ke Turkiye dianggap satu lawatan yang penuh bermakna.Penganalisis politik Universiti Sains Malaysia (USM), Profesor Madya Dr Sivamurugan Pandian berpandangan bahawa hubungan yang terjalin antara Malaysia dan Turkiye menunjukkan keikhlasan serta kejujuran dalam urusan diplomatik kedua-dua negara.Lawatan kerja satu hari itu melibatkan tinjauan ke kawasan bencana gempa bumi di Gaziantep, Turkiye."Kita harus melihat perkara ini adalah satu kelangsungan hubungan dua hala antara negara dan negara, pemimpin dan pemimpin dan kita perlu melihat apa jua yang berlaku dalam konteks global, juga penting kepada negara kita.Ia menjadi penyuntik kepada negara kita dalam mempertahankan keakraban persahabatan dan hubungan diplomatik negara selari dengan kepentingan yang cuba ditonjolkan oleh Perdana Menteri, Datuk Seri Anwar Ibrahim," kata Sivamurugan kepada pemberita RTM secara maya, hari ini.

Selain itu, solidariti yang dibawa Perdana Menteri turut mewakili suara rakyat Malaysia yang bersama meratapi musibah bencana dialami rakyat Turkiye selain menzahirkan tanda sokongan."Ketika negara Turkiye berhadapan dengan satu ujian yang besar ini, kehadiran sosok pemimpin seperti Anwar membawa imej sokongan Malaysia kepada Turkiye. Pemimpinnya berjiwa besar, hadir ketika berhadapan kemelut bencana dan krisis seperti ini.Ia satu usaha murni yang perlu kita pastikan jika sesuatu berlaku di negara serumpun itu, perlu dirasai dan dijiwai negara kita," tambahnya.


Telur ayam di Kedah cukup sehingga Syawal

(FAMA Kedah jamin telur ayam di negeri itu mencukupi sehingga Syawal)

SUNGAI PETANI, 15 Februari- Lembaga Pemasaran Pertanian Persekutuan (FAMA) Kedah memberi jaminan bekalan telur ayam di negeri itu mencukupi untuk menampung permintaan pelanggan sehingga Syawal nanti.Pengarahnya, Isa Hamzah berkata, FAMA Kedah menerima bekalan telur dari syarikat pembekal sedia ada di Melaka, selain memeterai kerjasama dengan tujuh pembekal telur di Kedah untuk menambah bekalan.Ketika ini, sebanyak 350,000 biji telur ayam telah dibawa masuk ke negeri itu untuk bekalan selama sebulan.“Bekalan telur itu akan dipasarkan di semua outlet FAMA di seluruh negeri,” katanya kepada pemberita selepas Majlis Perasmian Program New Breed Marketing Entrepreneur (NBME) Ejen Pemasar FAMA di Kolej Komuniti Sungai Petani, hari ini.Pada masa sama, beliau mengesahkan tidak berlaku kekurangan bekalan sayur-sayuran di Kedah sambil memberi jaminan bekalan makanan terbabit mencukupi sehingga Ramadan nanti.“Saya difahamkan, pada sambutan Tahun Baharu Cina baru-baru ini memang ada sedikit masalah bekalan sayur dari Cameron Highlands disebabkan masalah sistem pengangkutan yang terganggu.“Namun, sekarang ini semua jenis sayur-sayuran sudah boleh didapati di pasaran seperti biasa,” ujarnya.


KUALA TERENGGANU, 15 Februari- Agensi Penguatkuasaan Maritim Malaysia negeri Terengganu akan meningkatkan rondaan dan pemantauan di perairan negara berikutan Monsun Timur Laut (MTL) yang dijangka berakhir Mac ini.  Pengarahnya, Kapten Mohd Khairulanuar Abd Majid berkata apabila MTL berakhir keadaan laut akan kembali seperti sediakala.  Situasi itu dijangka menarik perhatian nelayan asing untuk kembali mencuri hasil laut. "Kita sudah ada platform sedia ada. Kita ada Op Naga Barat, Op Kuda Laut. Apa yang kita buat hanya meningkatkan kekuataan, menambah aset dan menambah lebih pengoperasian di kawasan 'titik panas' yang kita telah kenal pasti, lebih operasi di sana," kata Khairulanuar selepas mengadakan lawatan ke tapak Pameran Aset Penguatkuasaan bersempena Sambutan Hari Ulang Tahun ke-18 Maritim Malaysia di Pusat Sains dan Kreativiti Kampung Laut Chendering di sini. Pameran itu yang bermula 8 Februari lalu dan berakhir hari ini berjaya menarik hampir 5,000 pengunjung. Dalam pada itu Maritim Malaysia berjaya menahan 512 bot nelayan asing dengan nilai rampasan dianggarkan RM675 juta melalui Op Kuda Laut dan Op Naga yang dijalankan di negeri pantai timur iaitu Terengganu, Kelantan dan Pahang.  Daripada jumlah itu 333 bot telah ditahan bersama 3,226 nelayan asing melalui Op Naga yang dijalankan sepanjang tahun lalu dengan nilai rampasan RM499 juta.  Bagi Op Kuda Laut pula 179 kes membabitkan 1,772 nelayan asing dengan nilai rampasan berjumlah RM176 juta direkodkan bermula 24 Jun 2020.

(Maritim Malaysia Terengganu tingkatkan rondaan, pemantauan di perairan negara)


Gempa bumi: PM bangga dengan pasukan penyelamat Malaysia di Turkiye

(Anwar Ibrahim (tengah) diiringi Ketua Pasukan MAS-10 Abdul Manaf Che Isa (kanan) melihat keadaan bangunan yang runtuh akibat gempa semasa melakukan lawatan di Pusat Operasi Pasukan Mencari dan Menyelamat Khas Malaysia (SMART) di Nurdagi, Turkiye hari ini/BERNAMA)

GAZIANTEP, 15 Februari- Perdana Menteri Datuk Seri Anwar Ibrahim melahirkan rasa bangga beliau dan rakyat Malaysia di atas kecekapan dan tahap profesionalisme pasukan mencari dan menyelamat (SAR) negara yang bertugas membantu mangsa gempa bumi di Nurdagi di sini.

Beliau berkata pasukan SAR negara yang terdiri daripada anggota Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam dan Kor Kesihatan Angkatan Tentera Malaysia yang ditempatkan di Nurdagi telah menunjukkan pengorbanan dan keupayaan luar biasa yang boleh dibanggakan.

“Saya bangga sekali dengan pasukan kita yang telah menunjukkan keupayaan yang luar biasa, pengorbanan yang luar biasa.

“Gabenor dan wakil gabenor di sini (Nurdagi) turut menyatakan bahawa pasukan kita menunjukkan dedikasi yang luar biasa. Saya bagi pihak seluruh rakyat ingin mengucapkan penghargaan dan doa kepada Allah SWT, mudah-mudahan beban rakyat di sini diringankan dan kita (Malaysia) akan buat sedaya upaya untuk membantu,” katanya.

Beliau berkata demikian kepada pemberita selepas melawat kem pasukan SAR negara di Stadium Nurdagi di sini, Rabu.

Anwar berkata sehingga semalam (Selasa), Malaysia telah berjaya mengumpul dana bantuan bencana di Turkiye sebanyak RM30 juta dan beliau akan berjumpa dengan Presiden Turkiye Reccep Tayyip Erdogan untuk menyampaikan bantuan berkenaan selain doa dan simpati rakyat Malaysia.

Terdahulu, Anwar meluangkan masa kira-kira 40 minit melawat dan mendengar taklimat operasi pasukan SAR negara.

Ketibaan beliau di sini pada pukul 9.00 pagi waktu tempatan (2.00 petang waktu Malaysia) yang diiringi Menteri Luar Datuk Seri Dr Zambry Abdul Kadir dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali, disambut oleh Timbalan Komander Kontinjen SAR negara DSP Safrizan Suhaini dan Ketua Pasukan MAS-10 Abdul Manaf Che Isa.

Anwar kemudian diberi taklimat ringkas pengoperasian pasukan SAR negara oleh Safizan sebelum dibawa melihat peralatan dan kelengkapan SAR, serta dua anjing pengesan Frankie dan Denti yang dibawa ke sini.

Perdana Menteri kemudian turut berkesempatan memenuhi permintaan anggota pasukan SAR negara untuk duduk di atas padang bagi bergambar beramai-ramai sebagai pemangkin semangat, yang sekali gus menceriakan kem pasukan SAR negara.

Anwar dalam rangka lawatan mengejut ke Turkiye atas dasar persahabatan dan permintaan Erdogan yang telah dua kali menghubunginya meminta beliau ke Turkiye.

Beliau dijadualkan mengadakan pertemuan dengan Erdogan di Ankara.

Pada 11 Feb lepas, Anwar telah berhubung dengan Erdogan sejurus tiba daripada lawatan rasmi di Bangkok, Thailand bagi menyampaikan ucapan takziah serta doa atas kejadian bencana itu.

Perdana Menteri telah menunjukkan komitmen dan solidariti kepada rakyat Turkiye dengan menghantar dua pasukan SMART termasuk dua anjing pengesan (K9) serta membina Hospital Medan Malaysia Tahap Tiga yang dikendalikan Angkatan Tentera Malaysia.

Selain bantuan tenaga kerja bagi misi SAR, Malaysia turut menyalurkan bantuan dana kemanusiaan kepada Turkiye dan Syria sebanyak RM20 juta. -BERNAMA

(Anwar Ibrahim bergambar dengan sebahagian anggota yang terlibat dalam operasi mencari dan menyelamat semasa melawat di Pusat Operasi Pasukan Mencari dan MenyelamatKhas Malaysia (SMART) di Nurdagi hari ini/BERNAMA)


KUALA LUMPUR, 15 Februari- Stesen radio JAKIM, SalamFM menyambut ulang tahunnya yang ke-14 hari ini.  Dengan menggunakan slogan Menjana Minda, satu-satunya saluran radio islamik di RTM itu yakin dengan pengalaman sepanjang 14 tahun bersiaran, mereka dapat mengendalikan frekuensi khusus untuk beroperasi selama 24 jam jika diberi peluang.  Ini memandangkan saluran tersebut semakin mendapat tempat di hati pendengar dengan pengisian-pengisian berbentuk kerohanian dan hiburan mendidik jiwa meskipun masih berkongsi frekuensi dengan radio Orang Asli, AsyikFM sejak mula bersiaran.  "Bersempena dengan hari ulang tahun ke-14 SalamFM saya mengharapkan agar SalamFM terus diminati sebagai saluran yang menyebarkan dakwah memberi inspirasi, mendendangkan lagu-lagu yang mendidik jiwa, yang menjana minda khususnya kepada mereka yang memerlukan sesuatu hiburan yang terbaik dan terindah dalam mesej Islam yang sangat tinggi," kata penyampai, Yus Amri Yusof. "Harapan saya sebagai penyampai SalamFM sendiri, agar usaha kami dalam menyebar luas tak kira dari segi ilmu agama ataupun ilmu semasa, info semasa, kita harapkan agar dapat memberi manfaat kepada pendengar di luar sana insya-Allah," tambah seorang lagi penyampai SalamFM, Noor Ashikin Aminuddin. Stesen yang sebelum ini harus berkongsi konti dengan stesen AsyikFM, telah beroperasi di kontinya sendiri pada Julai tahun lalu.  Bagi meraikan ulang tahun saluran tersebut, majlis doa selamat, pemotongan kek dan sesi perkongsian turut diadakan secara langsung bersama penyampai radio stesen lain seperti AsyikFM, SelangorFM, Minnal FM dan banyak lagi.

(SalamFM rai ulang tahun ke-14, semakin mendapat tempat di hati pendengar)


Hospital Medan di Turkiye mula operasi hari ini - ATM

(Penubuhan HMM mendapat penghargaan penduduk Celikhan, Turkiye yang terjejasbencana gempa bumi/FB MyJointForce)

CELIKHAN, 15 Februari- Hospital Medan Malaysia (HMM) yang dikendalikan Angkatan Tentera Malaysia (ATM) telah memulakan operasi hari ini di Turkiye, mengikut perancangan yang ditetapkan.

ATM menerusi Facebook MyJointForce berkongsi bahawa HHM tersebut menerima pesakit pertama yang merupakan penghidap penyakit asma di sini.“Penduduk kampung berdekatan di Celikhan yang terdiri daripada wakil wanita telah melawat HMM untuk melihat lebih dekat cara pengoperasian dan menerima taklimat oleh petugas HMM.“Penubuhan HMM telah mendapat penghargaan daripada penduduk tempatan yang terjejas bencana gempa bumi,” menurut perkongsian itu.Cuaca sejuk di sini sehingga mencecah -10 darjah celcius tidak menghalang kerja-kerja mendirikan HHM pada Ahad menerusi Op Starlight II bagi misi memberi bantuan perubatan dan perkhidmatan kesihatan kepada mangsa gempa bumi di Turkiye.Op Starlight ll diketuai oleh Panglima Angkatan Bersama, Leftenan Jeneral Datuk Noor Mohamad Akmar Mohd. Dom dan disertai 106 pegawai serta anggota.

(Kanak-kanak mangsa gempa bumi di Celikhan gembira dan terharu dapat berjumpadoktor dan jururawat ATM/FB MyJointForce)


Cadangan wajibkan bayaran elaun latihan industri akan dibawa ke kabinet - Hannah

KUALA LUMPUR, 15 Februari- Cadangan mewajibkan pembayaran elaun kepada pelajar yang menjalani latihan industri dalam sektor swasta akan dibawa ke mesyuarat kabinet.  Menteri Belia dan Sukan, Hannah Yeoh menjelaskan perkara itu memerlukan pertimbangan sewajarnya melibatkan Kementerian Pengajian Tinggi (KPT) dan Kementerian Sumber Manusia (KSM). Katanya, pembayaran elaun tersebut perlu mengambil kira situasi ekonomi semasa."Saya akan bangkitkan perkara ini dalam kabinet. Kita memerlukan perbincangan bersama KPT dan KSM berhubung kelebihan dan kekurangan dalam kita memperluaskan cadangan itu kepada sektor swasta."Buat masa ini kerajaan tidak mewajibkan mana-mana syarikat swasta untuk membayar elaun kepada pelajar yang menjalani latihan industri kerana kurang sesuai susulan banyak syarikat dalam fasa pemulihan," kata Hannah kepada pemberita RTM dalam sidang media khas di Parlimen, hari ini.

Tambah Hannah, kementerian mengambil maklum pelaksanaan cadangan itu adalah tidak sesuai kerana kebanyakan syarikat swasta masih dalam proses pemulihan pasca COVID-19.Ahli Parlimen Segambut itu menjawab soalan dikemukakan Ahli Parlimen Muar, Syed Saddiq, Syed Abdul Rahman.


(Rahmat ditemu bual dalam rancangan Selamat Pagi Malaysia di TV 1)

KUALA LUMPUR, 15 Februari- Seramai 141,777 suri rumah telah berdaftar dengan Skim Keselamatan Sosial Suri Rumah (SKSSR) Pertubuhan Keselamatan Sosial (PERKESO).Caruman berjumlah hanya RM120 setahun atau serendah RM10 sebulan.Ketua Bahagian Sinergi PERKESO, Rahmat Ismail berkata SKSSR diperkenalkan bagi memelihara kebajikan sosial suri rumah serta mengiktiraf sumbangan mereka kepada keluarga, masyarakat dan institusi kekeluargaan di negara ini.Malaysia merupakan negara serantau pertama yang mengadakan inisiatif seumpama itu bagi meneruskan perjuangan Pertubuhan Buruh Antarabangsa (ILO) bawah Konvensyen ILO 102. "Untuk memartabatkan golongan suri rumah sebenarnya kerana kita faham golongan suri rumah ini juga berisiko. Mungkin berlaku kemalangan sewaktu menguruskan rumahtangga. Jadi kita sebenarnya berbangga."Dalam dunia baharu ada empat negara yang mengadakan skim seumpama ini. Ada banyak faedah sebenarnya dalam skim ini walaupun RM120."Antaranya faedah perlindungan bencana domestik. Jadi kita tidak tahu semasa masak, masa tengah hantar anak ke sekolah, pergi membeli belah untuk beli barang-barang keluarga."Jadi, kita ada faedah-faedah perlindungan bencana seperti faedah perubatan, faedah hilang upaya kekal, pencen penakat, faedah pengurusan mayat dan kemudahan-kemudahan jasmani termasuk nanti kalau ada dialisis seperti juga elaun keuzuran dan elaun-elaun lain yang kita rasa boleh dimanfaatkan," kata Rahmat dalam rancangan Selamat Pagi Malaysia di TV 1. Kategori suri rumah yang layak membuat caruman SKSSR tertakluk pada syarat atau konteks perlindungan yang ditetapkan.

(Lebih 140,000 berdaftar dengan Skim Keselamatan Sosial Suri Rumah PERKESO)


IPOH, 15 Februari- Jumlah penduduk terjejas banjir di Perak menurun kepada 324 penduduk daripada 91 keluarga pada 12 tengah hari tadi. Sekretariat Jawatankuasa Pengurusan Bencana Negeri menerusi kenyataan memaklumkan, dua pusat pemindahan sementara (PPS) masih dibuka di dua daerah berbeza.  PPS SMK Chenderiang di daerah Batang Padang menempatkan 52 penduduk daripada 14 keluarga manakala PPS SK Slim River di daerah Mualim menempatkan 272 penduduk daripada 77 keluarga.  Beberapa rumah kampung terjejas akibat banjir kilat susulan hujan lebat yang berlaku semalam.

(Jumlah penduduk terjejas banjir di Perak menurun)


Khairy sah sertai JDT

(Foto FB HRH Crown Prince of Johor)

JOHOR BAHRU, 15 Februari- Bekas Menteri Kesihatan, Khairy Jamaluddin dilantik sebagai Penasihat Belia Johor dan Ahli Lembaga Pengarah Kelab Bola Sepak Johor Darul Ta’zim (JDT).Perkembangan terbaharu itu disahkan oleh Tunku Mahkota Johor, Tunku Ismail Sultan Ibrahim menerusi hantaran di Facebook rasmi."Saya telah bertemu dengan Khairy Jamaluddin dan bersetuju untuk melantik beliau sebagai Penasihat Belia Johor dan sebahagian Lembaga Pengarah Kelab Bolasepak Johor Darul Ta'zim."Pengalaman luas beliau dalam pelbagai bidang di negara ini akan memberikan nilai tambah kepada pembangunan belia serta kemajuan bola sepak Johor," jelas baginda.Ucapan tahniah kepada Khairy turut dikongsi menerusi satu kenyataan di Facebook Johor Southern Tigers.“JDT turut mengucapkan tahniah kepada Khairy atas perlantikan beliau sebagai Penasihat Belia Johor.Luaskan Kuasamu Johor,” menurut kenyataan yang disiarkan itu.Pada masa sama, Khairy meluahkan rasa teruja untuk menyertai JDT yang juga sebuah kelab bola sepak terbesar di Asia Tenggara, sambil menyatakan kesediaan untuk mencurahkan segala pengalamannya."Saya amat teruja untuk menyertai kelab JDT yang merupakan kelab bola sepak terbesar di Asia Tenggara serta mempamerkan prestasi yang cemerlang pada setiap musim perlawanan."Saya akan menyumbangkan sedikit pengalaman yang ada pada saya untuk membantu Tunku Mahkota Johor dalam visi Tuanku untuk menjadikan JDT kelab bola sepak paling unggul di benua Asia," katanya dalam satu kenyataan pada Rabu.Khairy juga mahu merealisasikan hasrat Tunku Ismail dalam memperkasakan belia bangsa Johor."Insya-ALLAH saya akan membalas kepercayaan ini dengan usaha yang bersungguh-sungguh demi kecemerlangan berterusan JDT dan pemerkasaan belia Johor," katanya.


GEORGE TOWN, 15 Februari- Seorang pemilik syarikat bergelar Datuk dan seorang pengurus syarikat direman tiga hari kerana dipercayai mengemukakan penyata bank syarikat palsu untuk mendapatkan tender bernilai RM7.97 juta. Mereka adalah daripada dua syarikat pembersihan yang berbeza. Permohonan reman dikemukakan oleh Pegawai Penyiasat Suruhanjaya Pencegahan Rasuah Malaysia (SPRM), Afiqa Liayana Rozman manakala perintah tahanan reman dikeluarkan oleh Majistret Mahkamah Sivil Hadi Hakimi Harun.

(Kedua-dua suspek disiasat mengikut Seksyen 18 Akta SPRM 2009)

Mereka dipercayai mengemukakan penyata bank syarikat palsu bagi mendapatkan Tender Perkhidmatan Pembersihan Am Jalan bagi Zon Bertam, Seberang Perai Utara bagi tempoh lima daripada Majlis Bandaraya Seberang Perai (MBSP).  Kedua-dua suspek disiasat mengikut Seksyen 18 Akta SPRM 2009.

(Pemilik, pengurus syarikat direman kemuka penyata bank palsu untuk tender hampir RM8 juta)


Agong serah kunci rumah baharu kepada OKU, Mohd Khairi Othman

(Keadaan rumah baharu Mohd Khairi Othman kurniaan Yayasan Al- Sultan Abdullah (YASA yang selesa dan dilengkapi perabot)

PEKAN, 15 Februari- Yang Dipertuan Agong Al Sultan Abdullah Ri'ayatuddin Al Mustafa Billah Shah berkenan menyerahkan kunci rumah kurniaan Yayasan Al-Sultan Abdullah (YASA) kepada penerima, Mohd Khairi Othman, 47 tahun. Pada majlis itu, baginda disambut oleh Menteri Besar Pahang Datuk Seri Wan Rosdy Wan Ismail, Setiausaha Kerajaan Pahang Datuk Seri Sallehuddin Ishak, Ketua Polis Pahang, Datuk Seri Ramli Mohamed Yoosuf, serta exco-exco negeri Pahang. Kediaman dan ruang kedai runcit seluas 1,000 kaki persegi bernilai RM150,000 di Kampung Tanjung Pulai, Mukim Pulau Manis, Pekan Pahang itu, mengambil masa lebih dua bulan untuk disiapkan. Mohd Khairi merupakan orang kurang upaya (OKU) sejak lahir, berniaga barang runcit di rumahnya; sebelum ini terletak di Program Perumahan Rakyat Termiskin (PPRT) Kampung Tanjung Pulai, Pekan. Menurut Mohd Khairi, kawasan PPRT yang dihuninya bersama isteri, Zaleha Mohd Nafis, 49 tahun dan anak lelaki berusia 12 tahun kerap berlaku banjir. Kediaman baharu kurniaan YASA itu, dibina di atas tanah peninggalan bapa Mohd Khairi dengan kos sepenuhnya ditanggung yayasan tersebut. Seri Paduka turut meluangkan masa beramah mesra bersama Mohd Khairi sekeluarga sebelum berkenan meninjau kediaman yang mempunyai tiga bilik, bilik air selain dilengkapi ruang makan yang selesa dan disertakan perabot. Selepas meninjau kediaman tersebut, baginda mengurniakan sumbangan kepada 15 penduduk miskin dan beramah mesra bersama penduduk sekitar. Baginda turut memberi sumbangan kepada kanak-kanak yang berada di situ.

(Mohd Khairi bersama isteri dan anaknya)


KPDN Johor rampas 15,768 bungkusan teh dan kopi tanpa logo halal sah

KULAI, 15 Februari- Sebanyak 15,768 bungkusan teh dan kopi dirampas Kementerian Perdagangan Dalam Negeri dan Kos Sara Hidup (KPDN) Negeri Johor, dalam satu operasi di sebuah kilang di Kulai, Johor petang semalam.Ia selepas bungkusan tersebut tidak menggunakan logo halal sah, bagi tujuan perdagangan.Pengarah KPDN Johor, Lilis Saslinda Pornomo dalam kenyataan memaklumkan, semua barang yang disita itu bernilai RM23,000.Siasatan awal mendapati kilang pembungkusan itu beroperasi sejak 2019, manakala kopi dan teh tersebut dijual untuk pasaran tempatan.Selain lapan anggota penguatkuasa KPDN, operasi turut disertai empat orang penguat kuasa dari Jabatan Agama Islam Negeri Johor.Kes disiasat mengikut Akta Perihal Dagangan, Perenggan 8(a) Perintah Perihal Dagangan (Perakuan Dan Penandaan Halal) 2011.


Projek JanaWibawa ditunda, teliti semula tatacara perolehan

KUALA LUMPUR, 15 Februari-Pelaksanaan projek pembangunan infrastruktur luar bandar melibatkan RM5.7 bilion di bawah Program Jana Wibawa di tangguh bagi penelitian semula tatacara perolehannya.Timbalan Perdana Menteri merangkap Menteri Kemajuan  Desa dan Wilayah, Datuk Seri Dr Ahmad Zahid Hamidi berkata pihaknya akan memastikan projek berkaitan dilaksanakan secepat mungkin. "Pihak kementerian mengambil keputusan agar tatacara perolehan perbendaharaan mesti diikuti sepenuhnya termasuk membuka semula tender supaya projek dapat dilaksanakan dengan cepat", katanya.Tambah Zahid, tumpuan projek akan diberi kepada infrastruktur yang terjejas akibat musibah banjir."Tidak akan berkompromi dari segi pelaksanaan jeda waktu infrastruktur luar bandar dan kita akan beri keutamaan di kawasan terjejas banjir. Saya telah meminta pegawai di KDW melaksanakan projek dengan segera", katanya selepas sesi Kunjungan Mesra ke Pusat Media, Parlimen.Sementara itu, Datuk Seri Dr Ahmad Zahid Hamidi yakin Jabatan Pendaftaran Pertubuhan (RoS) akan meluluskan usul tambahan yang diluluskan pada Perhimpunan Agung UMNO 2022 lalu agar jawatan presiden dan timbalan presiden tidak dipertandingkan pada pemilihan parti tahun ini.Tambahnya, keputusan untuk meluluskan usul tambahan berkenaan dibuat berdasarkan peruntukan dalam perlembagaan parti dan peraturan Perhimpunan Agung UMNO (PAU).  "Saya yakin peraturan persidangan UMNO dan Perlembagaan UMNO telah diikuti sepenuhnya oleh pengerusi tetap, khususnya klausa 9.3 dan 9.4 dalam perlembagaan parti, yang telah dijelaskan kepada ROS. Saya yakin kurang tempoh 60 hari kita akan mendapat maklum balas positif daripada ROS", katanya kepada media. Pada Perhimpuanan Agung UMNO Januari lalu, parti berkenaan meluluskan usul agar tiada pertandingan bagi dua jawatan tertinggi iaitu Presiden UMNO dan Timbalan Presiden UMNO pada pemilihan parti akan datang.

(Timbalan Perdana Menteri dan Menteri Kemajuan Desa dan Wilayah, Datuk Seri Dr Ahmad Zahid Hamidi/FOTO RTM)


Malaysia jalin kerjasama dengan Jepun bangunkan teknologi pengurusan sisa pepejal

KUALA LUMPUR, 15 Februari- Kerajaan sedang bekerjasama dengan Kementerian Alam Sekitar Jepun untuk membangunkan satu garis panduan bagi pemilihan teknologi pengurusan sisa pepejal negara.  Ini termasuk penyediaan asas dalam pemilihan teknologi yang sesuai merangkumi skop teknologi dan keperluan fasiliti rawatan sisa.  "Jawatankuasa Kira-Kira Wang Negara (PAC) pada tahun 2014 telah mengesyorkan kerajaan supaya teknologi pengurusan sisa pepejal yang digunakan di Malaysia mempunyai sifat generik, terbukti berkesan dan dilaksanakan secara tender terbuka. "Ini adalah bagi mengatasi masalah penggunaan teknologi tidak berkesan yang menyebabkan kerajaan mengalami kerugian,"kata Timbalan Menteri Pembangunan Kerajaan Tempatan, Akmal Nasir. Beliau menjawab pertanyaan Ahli Parlimen Selayang, WIlliam Leong Jee Keen.  Katanya, teknologi yang dicadangkan perlulah terbukti keberkesanannya di lapangan dalam merawat sisa pepejal.  Teknologi mempunyai rekod sekurang-kurangnya 10 tahun akan diberi keutamaan.

(Timbalan Menteri Pembangunan Kerajaan Tempatan, Akmal Nasir)


Ahli parlimen guna perkataan tidak berparlimen berdepan penalti RM10,000

KUALA LUMPUR, 15 Februari- Yang Dipertua Dewan Rakyat, Datuk Johari Abdul sekali lagi memberi peringatan kepada ahli parlimen supaya mengelakkan penggunaan perkataan yang tidak berparlimen dalam persidangan. Tindakan tegas akan dikenakan kepada ahli parlimen yang gagal mematuhi peraturan, termasuk membuat kenyataan berbaur seksis. Mereka berisiko berdepan tindakan penalti sehingga RM10,000. "Saya mengadakan pertemuan dengan Ketua Whip Kerajaan, Ketua Pembangkang, Pengerusi Kelab Penyokong Kerajaan dan Ketua Whip Perikatan Nasional (PN). Antara yang dipersetujui adalah ahli parlimen memberi komitmen yang tinggi untuk mempertahankan Peraturan Majlis Mesyuarat Dewan Rakyat dalam memastikan perkataan yang berbaur perkauman, menghina dan tidak berparlimen tidak digunakan ahli Yang Berhormat."Saya berharap semua Yang Berhormat dapat memberi komitmen, demi menjamin perjalanan dewan yang berkualiti dan beradab sopan serta menghayati prinsip kelima Rukun Negara, iaitu Kesopanan dan Kesusilaan. Justeru, saya dan timbalan Yang Dipertua akan mengambil tindakan tegas berasaskan Peraturan Majlis Mesyuarat jika perkataan yang dimaksudkan itu masih disebut oleh ahli yang berhormat di dewan yang mulia ini,"katanya.Sebelum ini, Perdana Menteri, Datuk Seri Anwar Ibrahim turut meminta ahli parlimen supaya mengelakkan penggunaan perkataan yang tidak sesuai serta membawa ketegangan dalam parlimen.

(Yang Dipertua Dewan Rakyat, Datuk Johari Abdul)


KKM rangka tujuh inisiatif atasi kesesakan di hospital kerajaan

KUALA LUMPUR, 15 Februari-Kesan pandemik COVID-19 di mana kes-kes seperti penyakit tidak berjangkit (NCD) dan komplikasinya yang semakin meningkat antara faktor peningkatan kehadiran pesakit di Jabatan Kecemasan dan Trauma.Bagaimanapun menurut Menteri Kesihatan, Dr Zaliha Mustafa, kesesakan di ETD bukan satu perkara baharu tetapi adalah isu yang diwarisi sejak sekian lama.“Namun mengikut data yang diperolehi daripada Pusat Informatik Kesihatan (PIK), Bahagian Perancangan KKM, KKM melihat satu trend peningkatan kehadiran pesakit di Jabatan Kecemasan dan Trauma dan ini berpunca daripada pelbagai faktor.Salah satu faktor adalah kesan daripada pandemik COVID-19 di mana kes-kes seperti penyakit tidak berjangkit (NCD) dan komplikasinya semakin meningkat,” katanya menjawab pertanyaan Ahli Parlimen Bandar Kuching, Dr. Kelvin Yii Lee Wuen, dalam sidang Dewan Rakyat pagi ini.

Ketika sesi pertanyaan lisan Dr. Kelvin bertanya mengenai rancangan Kementerian untuk mengurangkan kesesakan di Jabatan Kecemasan di seluruh negara. Dalam pada itu, KKM juga bakal mengadakan perbincangan bersama pihak berkepentingan bagi menyelesaikan beberapa isu seperti kesesakan di fasiliti-fasiliti kesihatan serta beberapa isu berkaitan.Dr Zaliha berkata pihaknya sebelum ini telah mengadakan perbincangan dengan beberapa pihak terlibat bagi mencari jalan penyelesaian dalam usaha memperkasakan sistem kesihatan negara."Beberapa libat urus bersama pemegang taruh telah dilaksanakan sejak saya dilantik sebagai Menteri Kesihatan seperti bersama beberapa kementerian dan Badan Bukan Kerajaan (NGO) bagi memahami isu dan mencari jalan penyelesaian bagi memperkasakan sistem kesihatan", ujarnya.KKM telah merangka tujuh langkah atau inisiatif dalam menangani permasalahan tersebut. Inisiatif itu ialah Pengauditan dalaman dan meneliti semula keberkesanan inisiatif sedia ada dalam KKM, Memperkasakan Inisiatif Lean Healthcare, Pelaksanaan Projek Short Stay Unit (SSU), Pendigitalan Bed Management Unit (BMU) Secara Berpusat Melalui Sistem CPRC Hospital, Bekerjasama dengan agensi Kerajaan dan sektor swasta, merawat Kes-kes Bukan Kecemasan di Klinik Kesihatan dan Memperkasakan Komuniti dan Meningkatkan Kesedaran Awam.Dr Zaliha turut memohon agar rakyat memainkan peranan masing-masing dengan mengamalkan cara hidup yang lebih sihat, menanamkan sifat mementingkan kesihatan dan keselamatan diri, serta mempertingkatkan kecelikan kesihatan agar dapat mengurangkan risiko penyakit berjangkit mahupun tidak berjangkit.

(Menteri Kesihatan, Dr Zaliha Mustafa/FOTO RTM)


MOT harap projek naik taraf Lapangan Terbang Miri disegerakan

KUALA LUMPUR, 15 Februari- Kementerian Pengangkutan berharap projek untuk menaik taraf Lapangan Terbang Miri akan diluluskan secepat mungkin. Jelas timbalannya, Datuk Hasbi Habibollah, cadangan menaik taraf Lapangan Terbang Miri telah pun dikemukakan kepada Unit Perancang Ekonomi, Jabatan Perdana Menteri EPU di bawah Rolling Plan 3, Rancangan Malaysia Ke-12 (RP3 RMK-12) Tahun 2023 untuk pertimbangan.  "Antara skop kerja yang dicadangkan bawah projek ini adalah melibatkan perluasan bangunan terminal sedia ada, menambah baik kawasan terminal bagi operasi penumpang Rural Air Services (RAS), menambah bilangan kaunter daftar masuk (check in- counters), memperkenalkan sistem pengendalian bagasi yang baharu serta menaik taraf fasiliti-fasiliti untuk keselesaan penumpang,"katanya.Anggaran kos naik tarad tersebut adalah sebanyak RM60 juta dan mempunyai  kapasiti pengendalian penumpang daripada 2 juta penumpang setahun kepada 3 juta penumpang setahun. Datuk Hasbi menjawab pertanyaan ahli parlimen Miri, Chiew Choon Man.

(Timbalan Menteri Pengangkutan, Datuk Hasbi Habibollah)


Pencerobohan nelayan asing: Maritim Malaysia laksana 300,00 pemeriksaan pada 2022

KUALA LUMPUR, 15 Februari- Hampir 300,000 pemeriksaan secara fizikal dilakukan Agensi Penguatkuasaan Maritim Malaysia (Maritim Malaysia) sepanjang tahun lalu melibatkan semua jenis kapal di perairan negara.  Menteri Dalam Negeri Datuk Seri Saifuddin Nasution Ismail berkata prestasi cemerlang ditunjukkan agensi itu meskipun berdepan kekangan keupayaan aset semasa.  Agensi tersebut juga mempunyai rancangan jangka pendek, sederhana dan panjang bagi meningkatkan keupayaan aset termasuk penggunaan sistem kawalan radar.  "Kerajaan sedar kalau tidak dikawal isu pencerobohan nelayan asing, perairan negara akan terdedah dengan aktiviti jenayah lain, lanun, dadah, penyeludupan manusia, penyeludupan barangan."Pencerobohan nelayan asing juga akan membawa kepada kemusnahan alam kerana 'over fishing', itu semua dalam radar tindakan kerajaaan,"katanya. Beliau menjawab pertanyaan Ahli Parlimen Pengkalan Chepa di Parlimen.  Menerusi Op Kuda Laut, sebanyak 223 bot nelayan asing Vietnam ditahan dan 2,264 krew ditangkap setakat Disember 2022.

(Menteri Dalam Negeri Datuk Seri Saifuddin Nasution Ismail)


KPDN lancar projek rintis bekal minyak Petrol dan Diesel tanpa subsidi kenderaan asing

PADANG BESAR, 15 Februari- Kementerian Perdagangan Dalam Negeri dan Kos Sara Hidup (KPDN) mengambil inisiatif melancarkan pembekalan minyak petrol dan diesel tanpa subsidi kepada kenderaan pendaftaran asing. Menterinya, Datuk Seri Salahuddin Ayub berkata inisiatif tersebut bertujuan menangani ketirisan dan penyelewengan petrol dan diesel.Tambahnya lagi, Inisiatif ini akan memberi kemudahan kepada kenderaan berpendaftaran asing untuk mendapatkan bekalan minyak petrol dan diesel di stesen minyak komersial atau stesen minyak sedia ada dengan harga komersial dan tanpa subsidi.  Projek rintis ini dilaksanakan di Perlis terlebih dahulu bagi tempoh 3 bulan bermula Februari hingga April 2023 bagi menilai keberkesanan program ini sebelum ia diperluaskan ke negeri- negeri sempadan yang lain seperti Kedah, Perak, Kelantan, Johor, Sabah dan Sarawak.Beliau menyatakannya pada Majlis Perasmian Projek Rintis Pembekalan Petrol Ron95 dan Diesel Tanpa Subsidi di Padang Besar.Pelaksanaan inisiatif ini akan diseimbangkan dengan operasi penguatkuasaan yang berterusan bagi memastikan program ini mencapai objektif serta dijayakan dengan mematuhi peraturan dan undang-undang. Pada majlis yang sama, kerajaan juga telah menyerahkan sejumlah 28 buah kenderaan Proton X70 kepada Bahagian Penguatkuasa KPDN untuk dimanfaatkan dalam operasi penguatkuasaan terutama di lokasi tumpuan kawasan sempadan.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub/FOTO RTM)


Projek tenaga boleh baharu tingkatkan kapasiti, kurangkan pelepasan karbon

SUNGAI PETANI, 15 Februari- Tenaga Nasional Berhad (TNB) membuktikan pengalaman dan kepakarannya membangunkan projek tenaga boleh baharu (TBB), khususnya loji tenaga solar melalui keupayaan menjana tenaga Solar Berskala Besar (LSS) sekali gus menyokong aspirasi negara neutral karbon. Syarikat utiliti itu berjaya menyempurnakan pembangunan dan mengoperasi dengan cekap dua LSS diamanahkan kerajaan di Sepang, Selangor dan Bukit Selambau di Sungai Petani, Kedah serta sedang rancak membangunkan satu lagi LSS di Bukit Selambau yang dijangka siap menjelang Disember tahun ini.  Ketiga-tiga projek LSS yang diperoleh melalui bidaan terbuka itu dibangunkan oleh anak syarikat milik penuh TNB, iaitu TNB Renewables Sdn Bhd (TRe). Pengarah Urusan TRe, Mohd Yusrizal Mohd Yusof berkata LSS Bukit Selambau telah menjana kira-kira 150,000 Megawatt jam [MWh] atau secara purata 3.7% lebih tinggi daripada Kuantiti Tahunan yang Diisytiharkan.

(Mohd Yusrizal berkata projek tenaga boleh baharu tingkatkan kapasiti, kurangkan pelepasan karbon)

Jumlah tenaga boleh baharu yang dijana itu dapat menampung permintaan tenaga bagi kira-kira 30,000 buah rumah setiap hari. Menurutnya, pengoperasian LSS Sepang dan Bukit Selambau telah mencegah pelepasan kira-kira 89, 400 tan karbon dioksida setahun. "Sebagai pemain industri, sebagai syarikat berkaitan kerajaan, kita akan sokong inisiatif-inisiatif macam ni. Pada masa sama kita akan meneruskan perbincangan dengan ST (Suruhanjaya Tenaga) memberikan input kepada pihak mereka tentang apa yang kita lihat sebagai pemain industri, bagaimana mungkin penambahbaikan boleh dibuat," kata Mohd Yusrizal kepada pemberita bersempena lawatan media ke tapak projek LSS Bukit Selambau di sini. LSS Bukit Selambau dengan kapasiti 30 Megawatt di kawasan seluas 50 hektar merangkumi pemasangan 134,880 panel solar fotovoltan, menjadi satu daripada mercu tanda keupayaan TNB melaksanakan projek LSS dalam menyokong aspirasi negara ke arah kelestarian alam sekitar.

(Ketiga-tiga projek LSS yang diperoleh melalui bidaan terbuka itu dibangunkan oleh anak syarikat milik penuh TNB, iaitu TNB Renewables Sdn Bhd (TRe)

TNB menyasarkan untuk mencapai 8,300 Megawatt kapasiti pada 2025 termasuk projek hidro besar dan komited untuk menurunkan 35% intensiti pelepasan karbon pada 2035 dalam usaha mencapai karbon sifar menjelang 2050.  Komitmen ini menterjemahkan sokongan TNB kepada aspirasi negara dalam meningkatkan penjanaan TBB dengan kapasiti terpasang kepada 31% pada 2025 dan 40% pada 2035.


Masalah kekurangan pekerja asing akan diatasi dalam tempoh tiga bulan

KUALA LUMPUR, 15 Februari- Kerajaan menjangkakan masalah kekurangan pekerja asing akan dapat diatasi dalam tempoh tiga bulan dengan pelaksanaan Pelan Kelonggaran Penggajian Pekerja Asing. Jelas Menteri Sumber Manusia, V.Sivakumar, pelaksanaan pelan tersebut juga menyelesaikan proses kelulusan permohonan kuota pekerja asing termasuk kelulusan penggajian. "Bawah Pelan Kelonggaran Penggajian Pekerja Asing, majikan-majikan yang memerlukan pekerja asing dibenarkan untuk mengambil pekerja asing dari 15 negara sumber tanpa melalui prasyarat kelayakan penggajian dan kelayakan kuota yang dikenakan sebelum ini, termasuk pengecualian proses temuduga oleh Agensi Kawal Selia."Di samping itu, pengiklanan kekosongan jawatan di portal MYFuture Jobs juga telah dikecualikan berkuatkuasa serta merta. Kementerian akan memproses dan memberi kelulusan permohonan penggajian pekerja asing dalam tempoh tiga hari bekerja daripada tarikh permohonan diterima,"katanya.Pelan tersebut telah bermula pada 17 Januari sehingga 31 Mac 2023 bagi sektor-sektor kritikal seperti pembuatan, pembinaan, perladangan, pertanian dan perkhidmatan. Majikan bawah kelima-lima sektor tersebut boleh mengemukakan permohonan penggajian pekerja asing melalui paltform Foreign Worker Centralised Management System, FWCMS di bawah FWe Approval. V.Sivakumar menjawab pertanyaan ahli parlimen Bagan, Lim Guan Eng.


Lebih 180,000 pekerja asing diperlukan di sektor pertanian seluruh negara

PUTRAJAYA, 15 Februari-Lebih 180,000 tenaga kerja asing diperlukan bagi mengisi kekosongan di sektor pertanian seluruh negara.Menurut Timbalan Menteri Pertanian Dan Keterjaminan Makanan (MAFS) Chan Foong Hin, setakat ini seramai 3,000 pekerja asing telah didaftarkan untuk mengisi kekosongan di sektor tersebut menerusi Program Rekalibrasi."Sebanyak 186,000 yang diperlukan, tetapi terlebih dahulu kita nak beri peluang kepada warga tempatan untuk mengisi kekosongam keperluan sumber manusia dalam sektor pertanian sebelum peluang itu dibuka kepada orang luar," katanya ketika merasmikan Sesi Dialog Industri Agromakanan dan Taklimat Khas Penggajian Pekerja Asing Sektor Pertanian di sini.Program tersebut diadakan bagi menyampaikan maklumat tepat dan terkini mengenai pengurusan pekerja asing kepada pemain industri sektor pertanian.Tambahnya lagi, kerajaan sedang mencari solusi bagi memastikan pendapatan negara tidak terjejas akibat kekurangan tenaga kerja."Kerajaan tidak mahu pendapatan negara dipengaruhi akibat kekurangan tenaga manusia dan apa yang perlu kita lakukan sekarang adalah mencari jalan,"katanya lagi.Tambah beliau, MAFS sedang bekerjasama dengan beberapa kementerian dan agensi seperti Kementerian Sumber Manusia (KSM) dan Jabatan Imigresen (Imigresen) bagi menangani isu dan memenuhi keperluan sektor pertanian negara.

(Timbalan Menteri Pertanian Dan Keterjaminan Makanan (MAFS), Chan Foong Hin/FOTO RTM)


Lapan strategi pemerkasaan belia luar bandar

(Datuk Seri Dr Ahmad Zahid ketika sesi soal jawab di Dewan Rakyat)

KUALA LUMPUR, 15 Februari- Lapan strategi utama melibatkan 16 program digariskan untuk pemerkasaan golongan belia luar bandar, kata Timbalan Perdana Menteri, Datuk Seri Dr Ahmad Zahid Hamidi,Ini termasuk Program Start Right (PSR) serta Pendidikan dan Latihan Teknikal & Vokasional (TVET) yang menjadi antara pilihan utama pendidikan dan kerjaya belia luar bandar.  "Perkara-perkara ini termasuk pemerkasaan TVET itu sendiri. Kita telah memperkenalkan TVET junior, TVET tahfiz khususnya untuk pelajar-pelajar tahfiz yang diberikan kursus-kursus ketrampilan."Begitu juga dalam tekno usahawan TVET, pendigitalan TVET dan beberapa kerangka kursus yang dicernakan mengikut permintaan pasaran," kata Ahmad Zahid dalam sesi soal jawab di Dewan Rakyat. Tambah beliau, kerjasama dengan kementerian-kementerian lain turut dilaksana untuk mendekati permasalah desa. Ahmad Zahid yang juga Menteri Kemajuan Desa dan Wilayah menjawab pertanyaan ahli parlimen Parit Sulong, Datuk Seri Dr Noraini Ahmad.

(Datuk Seri Dr Ahmad Zahid berkata lapan strategi pemerkasaan belia luar bandar)

Kebolehpasaran graduan TVET meningkat kepada lebih 90%

Kebolehpasaran graduan Pendidikan Teknikal dan Latihan Vokasional (TVET) bawah Kementerian Kemajuan Desa dan Wilayah meningkat kepada 90.4%, menurut Timbalan Perdana Menteri, Datuk Seri Dr Ahmad Zahid Hamidi.Belia berkata TVET merupakan platform baharu yang memberi latihan jangka pendek dan panjang di peringkat sijil, diploma serta ijazah."Ertinya kebolehpasaran itu adalah berdasarkan kepada permintaan daripada pasaran guna tenaga dan kursus yang ditawarkan. Kursus dan latihan TVET akan meningkatkan lagi kemahiran dan selaras dengan permintaan semasa," kata Ahmad Zahid ketika menjawab pertanyaan tambahan Ahli Parlimen Kuala Krai, Abdul latif Abdul Rahman di Dewan Rakyat.


Timbalan Menteri Luar adakan lawatan kerja ke The Hague dari 15-16 Februari

PUTRAJAYA, 15 Februari- Timbalan Menteri Luar, Datuk Mohamad Alamin akan mengadakan lawatan kerja ke The Hague, Belanda dari 15 hingga 16 Februari 2023. Ia merupakan lawatan kerja sulung ke luar negara oleh Datuk Mohamad Alamin sejak dilantik sebagai Timbalan Menteri Hal Ehwal Luar Negeri pada 9 Disember 2022.Menerusi satu kenyataan, Wisma Putra memaklumkan semasa lawatan itu, Datuk Mohamad Alamin akan mewakili Menteri Luar pada Segmen Peringkat Menteri pada Sidang Kemuncak Responsible Artificial Intelligence (AI) in the Military Domain (REAIM 2023) di Pusat Konvensyen Forum Dunia di The Hague."Kerajaan Belanda akan menjadi tuan rumah bersama REAIM 2023 dengan Kerajaan Republik Korea. Persidangan itu akan menyediakan platform untuk pelbagai pihak berkepentingan termasuk negara-negara seperti Malaysia untuk membincangkan dan berkongsi pandangan mereka mengenai isu-isu yang berkaitan dengan aplikasi Al dalam bidang ketenteraan,"menurut kenyataan tersebut.Timbalan Menteri juga dijangka mengadakan pertemuan dengan Paul Huijts, Ketua Setiausaha Kementerian Luar Negeri Belanda. Selain itu, beliau dijadual bertemu pegawai dari Kedutaan Malaysia serta diaspora Malaysia di The Hague.Lawatan Timbalan Menteri Luar ke Belanda akan memberi peluang yang baik kepada Malaysia untuk mengukuhkan lagi hubungan dua hala yang telah lama terjalin dengan Belanda serta meneroka bidang kerjasama baharu yang mempunyai kepentingan bersama.Pada 2022, Belanda merupakan rakan dagangan ke-14 terbesar Malaysia dan rakan dagangan kedua terbesar dalam Kesatuan Eropah (EU). Jumlah dagangan dengan Belanda berjumlah RM48.04 bilion (USD10.93 bilion), meningkat 33.4% berbanding 2021.

(Timbalan Menteri Luar, Datuk Mohamad Alamin)


N9PAY bantu mudahkan pengguna

(Datuk Seri Aminuddin Harun bergambar kenangan bersama kakitangan kerajaan negeri padaMajlis Apresiasi Kewangan Tahun 2022 Pentadbiran Kerajaan Negeri Sembilan )

SEREMBAN, 15 Februari- Kerajaan Negeri Sembilan bakal memperkenal Sistem Negeri Sembilan Pay atau N9PAY bagi menambah baik sistem pembayaran cukai. Menurut Menteri Besar Negeri Sembilan, Datuk Seri Aminuddin Harun, sistem itu bertujuan memperkasa tadbir urus dengan mengadaptasi teknologi dalam usaha ke arah pendigitalan di Negeri Sembilan.  "Negeri Sembilan Pay ni merupakan satu platform baharu yang akan dibina bagi memastikan dan memudahkan pengguna, sama ada pembayar cukai atau apa juga pembayaran kepada kerajaan negeri mahupun agensi yang terlibat,"katanya.  Beliau berkata demikian ketika ditemui media di Majlis Apresiasi Kewangan Tahun 2022 Pentadbiran Kerajaan Negeri Sembilan di Seremban.  Dalam pada itu, beliau turut memaklumkan sistem itu kini masih dalam proses pembangunan dan akan mula dilaksana selepas mendapat kelulusan daripada Setiausaha Kerajaan Negeri.

(Datuk Seri Aminuddin Harun ditemui media selepas menghadiri Majlis Apresiasi Kewangan Tahun 2022 Pentadbiran Kerajaan Negeri Sembilan)


JPJ tambah baik ciri keselamatan aplikasi MyJPJ, portal awam JPJ

(Ketua Pengarah JPJ, Datuk Zailani Hashim)

KUALA LUMPUR, 15 Februari- Susulan pengenalan Lesen Kenderaan Motor Digital (e-LKM atau digital roadtax) dan Lesen Memandu Malaysia Digital (e-LMM), yang dipaparkan melalui Aplikasi MyJPJ dan Portal Awam JPJ mulai 10 Februari 2023, Jabatan Pengangkutan Jalan (JPJ) telah menambahbaik ciri-ciri keselamatan dan mesra penggunanya.Menerusi satu kenyataan, Ketua Pengarahnya, Datuk Zailani Hashim memaklumkan antara penambahbaikan tersebut, memperkenalkan sekuriti peringkat ke-3 menggunakan lapan aksara terakhir yang tertera di belakang lesen memandu untuk pendaftaran JPJeID secara dalam talian. "Selain itu, menambah fungsi bagi mendapatkan semula akaun pengguna melalui lapan aksara terakhir lesen memandu. Ini adalah penyelesaian kepada isu 'telah mendaftar' disebabkan pengguna sebelum ini mempunyai akaun di portal rakan strategik JPJ yang berintegrasi dengan sistem JPJ,"katanya.Turut ditambah, fungsi penetapan semula emel untuk pengguna yang terlupa emel digunakan atau perlu mengemas kini emel secara dalam talian dengan tambahan lapan aksara lesen memandu.Datuk Zailani berkata, penambahbaikan ciri-ciri keselamatan tersebut dapat diakses oleh pengguna secara berperingkat mengikut Operating System telefon (Android, IOS dan Huawei) mulai hari ini, 15 Februari 2023."Kementerian Pengangkutan juga sentiasa bekerjasamadengan Kementerian Komunikasi dan Digital (KKD) bagi memastikanaspek keselamatan siber Aplikasi MyJPJ terjamin,"katanya.


56 PATI Indonesia ditahan; tinggal lebih masa, bina penempatan haram

(Ketua Pengarah Imigresen, Datuk Seri Khairul Dzaimee)

CYBERJAYA, 15 Februari- Jabatan Imigresen Malaysia menahan seramai 56 orang pendatang tanpa izin (PATI) satu Operasi Penguatkuasaan Imigresen pada awal pagi tadi di sebuah penempatan haram warga asing di Cyberjaya.Ketua pengarahnya, Datuk Seri Khairul Dzaimee menyatakan kesemua yang ditahan merupakan warga Indonesia yang berusia 16 sehingga 70 tahun. Beliau turut memaklumkan sebanyak 100 buah rumah haram telah diperiksa dan menahan 26 orang lelaki dan 29 orang wanita."Mereka ini telah masuk ke Malaysia dengan pas lawatan sosial sejak tahun 2016 dan tidak keluar sejak itu dan mereka bekerja secara tidak sah di kawasan-kawasan pembagunan dan juga bekerja sebagai pencuci dalam sektor perkhimatan sebagai tukang cuci dibeberapa buah bangunan dikawasan sekitar,"katanya.Beliau memaklum perkara itu selepas operasi penguatkuasaan Imigresen di Cyberjaya,Selangor.Tambah beliau lagi seramai 40 PATI berjaya meloloskan diri manakala yang selebihnya gagal selepas berjaya dipatahkan oleh pasukan operasi.Dalam operasi berkenaan seramai 321 pegawai Imigresen terlibat bagi menjayakan operasi itu.Kesemua mereka yang ditahan akan disiasat dibawah Akta Imigresen 1959/63, Akta Pasport 1966 dan Peraturan-Peraturan Imigresen 1963.


Banjir: Jumlah penduduk terjejas meningkat di Perak

BATANG PADANG, 15 Februari-Jumlah penduduk di Batang Padang dan Maulim meningkat sebanyak 325 orang daripada 92 keluarga setakat pukul lapan pagi tadi.Sekretariat Jawatankuasa Pengurusan Bencana Negeri menerusi kenyataan memaklumkan, sebanyak empat Pusat Pemindahan Sementara (PPS) dibuka di 2 daerah tersebut.PPS Dewan Orang Ramai Kg Samy dan PPS SMK Chenderiang di daerah Batang Padang dibuka menempatkan 55 penduduk daripada 16 keluarga.   Manakala PPS Dewan Orang Ramai Kampung Sungai Sekiah dan PPS SK Slim River di daerah mualim pula menempatkan 270 penduduk daripada 76 keluarga.   Banjir kilat menyebabkan beberapa rumah di kampung berkenaan terjejas susulan hujan lebat yang berlaku semalam.

(Banjir di daerah Batang Padang dan Mualim semakin buruk/FOTO RTM)


ABM dan CIDB berjaya lahirkan 405,000 pekerja mahir binaan sejak 2001

HULU TERENGGANU, 15 Februari-Lebih 405,000 pekerja mahir binaan berjaya dilahirkan Lembaga Pembangunan Industri Pembinaan (CIDB) menerusi Akademi Binaan Malaysia (ABM) dan CIDB Technologies Sdn. Bhd. (CIDB Tech) sejak tahun 2001. Ia adalah bertepatan dengan kehendak pasaran serta memenuhi kelayakan didalam industri pembinaan tempatan serta luar negara.Timbalan Menteri Kerja Raya Datuk Seri Abdul Rahman Mohamad berkata, para pelajar yang mendapat keputusan kurang cemerlang dalam Sijil Pelajaran Malaysia agar menceburi bidang TVET yang menjanjikan pendapatan lumayan."Jangan kecewa kalau kelulusan SPM tidak berapa memberangsangkan. Kita galakkan ke sini. TVET juga salah satu perkara termasuk di bawah Masyarakat Madani yang diperkenalkan oleh PM. Maknanya kesemua masyarakat terlibat termasuk pendidikan dan Teknikal," katanya pada Majlis Graduasi Ke-9 ABM dan CIDB Tech Wilayah Timur di ABM Wilayah Timur, di sini.Seramai 142 pelatih ABM menerima sijil tamat latihan Kompetensi Kemahiran Pembinaan CIDB.

(Timbalan Menteri Kerja Raya, Datuk Seri Abdul Rahman Mohamad/ FOTO RTM)


Malaysia hantar 21 anggota pasukan peninjau khas ke Syria

SEPANG, 15 Februari- Malaysia menghantar seramai 21 anggota delegasi Pasukan Peninjau Khas ke Syria, bagi mendapatkan gambaran sebenar serta membuat penilaian di lapangan mengenai bentuk bantuan kemanusiaan yang diperlukan negara itu, yang turut dilanda bencana gempa bumi awal bulan ini.

Menteri Luar Datuk Seri Dr Zambry Abdul Kadir berkata pasukan itu yang diketuai Timbalan Ketua Setiausaha Hubungan Dua Hala Kementerian Luar Datuk Norman Muhamad, akan membuat tinjauan di kawasan tersebut dan menghantar laporan dengan kadar segera, bagi membolehkan tindakan susulan dibuat.

“Kita sedia maklum kesukaran untuk masuk ke Syria sebelum ini, disebabkan antara lain sekatan yang dikenakan ke atas negara berkenaan, dan beberapa hari lepas sekatan itu telah ditarik balik bagi membolehkan bantuan-bantuan kemanusian masuk ke sana.

“Malaysia tidak menunggu lama dan kita terus bertindak dan berbincang dengan Perdana Menteri Datuk Seri Anwar Ibrahim dan beliau dengan segera meminta kita membuat persiapan bagi menghantar pasukan peninjau malam ini,” katanya kepada media semasa pelepasan pasukan khas ke Syria di sini, hari ini.

Turut hadir Kuasa Usaha Sementara Kedutaan Besar Syria di Kuala Lumpur, Mohd Ghiath Ibrahim.

Zambry berkata pasukan khas itu, terdiri daripada wakil daripada Kementerian Luar, Agensi Pengurusan Bencana Negara (Nadma), Angkatan Tentera Malaysia (ATM), Polis Diraja Malaysia dan Kementerian Kesihatan, serta Persatuan Bulan Sabit Merah Malaysia dan MERCY Malaysia.

(Menteri Luar Datuk Seri Dr Zambry Abd Kadir (tujuh, kiri) bergambar pada Majlis Perlepasan Pasukan Peninjau Khas ke Syria di Lapangan Terbang Antarabangsa Kuala Lumpur (KLIA)/BERNAMA)

“Kepakaran pasukan ini (selain) terdiri daripada pelbagai agensi, latar belakang (anggota pasukan) adalah dalam bidang perubatan, keselamatan, pakar di dalam hal-hal mencari dan menyelamat (SAR) serta logistik.

“Ini sangat mustahak, kerana kita nak buat tindakan yang proaktif bagi membantu Syria dan yang paling mustahak, maklumat itu hendaklah disampaikan segera bagi kita membuat tindakan susulan jadi kita tidak perlu tunggu mereka pulang baru kita hantar (bantuan),” katanya Malaysia juga merancang menghantar pasukan ATM bagi mendirikan hospital medan di situ.

Zambry berkata pasukan itu akan bergerak dari sini ke Istanbul, Turkiye dan ‘terbang’ ke Beirut, Lebanon sebelum memasuki Syria menggunakan jalan darat.

Beliau berkata pasukan itu turut membawa bantuan kemanusian seperti bekalan perubatan dan makanan.

“Kita doakan pasukan kita yang akan pergi ini, semoga dengan niat yang baik mereka akan sampai ke sana dan melaksanakan tugas sebaik-baiknya, dalam memberi bantuan kemanusiaan,” katanya.

Sementara itu Mohd Ghiath bekata rakyat Syira berterima kasih kepada kerajaan dan rakyat Malaysia kerana membantu mereka.

“Saya mahu berterima kasih atas bantuan untuk Syria dan sumbangan yang akan dihantar. Pada masa ini kami berhadapan dengan kekurangan kesemuanya seperti ubat-ubatan, minyak dan elektrik dan ramai yang berada dalam kesukaran,” katanya.

Terdahulu, Anwar semasa menjawab soalan mengenai pendirian Malaysia melibatkan penghantaran pasukan bantuan ke Syria di Parlimen hari ini, beliau berkata setakat ini bantuan yang akan dihantar ke negara itu adalah dana dan peralatan perubatan, termasuk membawa satu kelengkapan hospital daripada ATM untuk dipasang di sana.

Pada 6 Feb, dua gempa bumi kuat melanda bahagian selatan dan tenggara Turkiye serta bahagian barat laut Syria, yang mencatatkan jumlah korban di dua negara terbabit melebihi 35,000 orang dengan puluhan ribu lagi cedera.

Gempa bumi pertama berukuran 7.8 pada skala Richter itu, melanda pada 4:17 pagi (01:17 GMT) dan berpusat di daerah Pazarcik di wilayah Kahramanmaras dan kurang daripada 12 jam kemudian, gegaran magnitud 7.6 itu pula melanda kawasan yang sama. -BERNAMA


PDRM nafi tiada tindakan diambil berhubung laporan anak kera diseksa

KUALA LUMPUR, 15 Februari- Polis Diraja Malaysia (PDRM) menafikan dakwaan tiada tindakan diambil oleh pasukan keselamatan itu berhubung tindakan seorang individu menyeksa seekor anak kera ekor panjang, baru-baru ini.

Ketua Komunikasi Korporat PDRM ACP A. Skandaguru berkata pasukan keselamatan itu telah mengenal pasti pelaku dalam kes tersebut dan kertas siasatan dirujuk kepada pejabat Timbalan Pendakwa Raya (TPR).

“Arahan seterusnya daripada TPR ialah agar rakaman percakapan susulan dijalankan esok bagi melengkapkan lagi siasatan.

“Kertas siasatan berkenaan seterusnya akan dirujuk semula kepada TPR untuk mendapatkan arahan lanjut. Oleh demikian, dakwaan bahawa tiada tindakan diambil PDRM adalah tidak benar,” menurutnya dalam kenyataan malam ini.

Beliau berkata semua pihak perlu bekerjasama dan tidak membuat spekulasi mengenai proses siasatan serta memberi ruang bagi prosedur pendakwaan berlangsung.

Skandaguru mengulas laporan media hari ini yang memetik seorang peguam merangkap aktivis N. Rajesh mendakwa polis tidak mengambil sebarang tindakan walaupun laporan dibuat tiga minggu lepas berhubung kejadian itu oleh Hak Asasi Hidupan Liar Malaysia (Hidup). -BERNAMA


Malaysia-Indonesia perkukuh kerjasama dua hala sekuriti makanan

KUALA LUMPUR, 15 Februari- Malaysia dan Indonesia akan memperkukuh kerjasama dua hala dalam bidang sekuriti makanan menerusi perdagangan agromakanan serta kerjasama teknikal pertanian bagi menjamin sumber makanan yang mampan dan berterusan.Kementerian Pertanian dan Keterjaminan Makanan (MAFS) dalam kenyataan memaklumkan perkara itu dibincangkan dalam pertemuan antara Menterinya Datuk Seri Mohamad Sabu dengan Duta Besar Indonesia di Malaysia Hermono di Menara Lembaga Pertubuhan Peladang di sini.Menurut kenyataan itu, kedua-dua negara berkenaan turut bersedia untuk memperkukuh kerjasama dua hala dalam bidang pertanian termasuk kerjasama di bawah platform serantau ASEAN.“Dalam hubungan ini, Indonesia merupakan Pengerusi ASEAN bagi 2023 manakala Malaysia ialah tuan rumah bagi Mesyuarat Menteri Pertanian dan Perhutanan ASEAN (AMAF) ke-45 pada tahun ini.“Sebagai Pengerusi ASEAN, Indonesia bersetuju memberikan fokus terhadap sekuriti makanan di rantau ini,” menurut kenyataan itu.

Dalam pertemuan berkenaan, kenyataan itu menyebut Mohamad dipelawa ke Indonesia bagi melihat dengan lebih dekat kejayaan pembangunan industri padi yang telah mencapai 100 peratus bagi Tahap Sara Diri (SSL) untuk menampung keperluan dan penggunaan beras domestik negara berkenaan.Selain itu, Indonesia juga bersedia untuk mengeksport jagung bijian dan produk ternakan seperti daging, susu dan telur ayam bagi memenuhi keperluan Malaysia.Pertemuan hari ini turut dihadiri Timbalan Ketua Setiausaha (Dasar) MAFS Datuk Azah Hanim Ahmad serta pegawai kanan kementerian selain wakil Kedutaan Indonesia di Malaysia. -BERNAMA


PM berlepas ke Turkiye atas semangat persahabatan

SEPANG, 15 Februari- Atas semangat persahabatan, Perdana Menteri, Datuk Seri Anwar Ibrahim berlepas ke Turkiye bagi memberi sokongan moral kepada Presiden Recep Tayyip Erdogan dan menghulurkan bantuan kemanusiaan kepada negara itu.Pesawat khas yang membawa Datuk Seri Anwar berlepas pada pukul 11.15 malam dari Kompleks Bunga Raya, Lapangan Terbang Antarabangsa Kuala Lumpur (KLIA).Lawatan ke Turkiye turut disertai Menteri Luar Datuk Seri Dr Zambry Abdul Kadir, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Amrizan Mohd Ali serta pegawai tinggi kerajaan. Perdana Menteri dalam lawatan sulung kurang 24 jam ke Turkiye dijangka akan melawat kawasan terjejas gempa bumi di Gaziantep waktu tempatan Turkiye 7.30 minit pagi esok selepas tiba di negara itu.

(Perdana Menteri Datuk Seri Anwar Ibrahim mengaminkan doa di Kompleks Bunga Raya Lapangan Terbang Antarabangsa Kuala Lumpur sebelum berlepas ke Turkiye)

Pada masa sama, beliau dijangka bertemu Pasukan Mencari dan Menyelamat Khas Malaysia (SMART) sebelum berlepas ke Ankara.Di Ankara, Perdana Menteri dijadualkan mengadakan pertemuan bersama Presiden Tecep Tayyip Erdogan. Datuk Seri Anwar memaklumkan beliau ke Turkiye atas permintaan Presiden Erdogan. Lebih RM25 juta berjaya dikumpulkan menerusi Majlis Sumbangan Dana Bencana bagi meringankan beban mangsa gempa bumi Turkiye dan Syria. Malaysia antara negara terawal yang menghulurkan bantuan kepada negara itu khususnya dalam menyertai misi mencari dan menyelamat (SAR) mangsa gempa bumi.Pasukan SAR Malaysia adalah yang pertama dari negara ASEAN tiba di negara tersebut. Turkiye menghargai segala bantuan dihulurkan oleh semua negara untuk misi mencari dan menyelamat mangsa gempa bumi.Sehingga kini, pasukan penyelamat berjaya mengeluarkan lebih 8,000 orang yang masih hidup di bawah runtuhan akibat gempa bumi kuat yang melanda Turkiye minggu lalu.


Tanah runtuh, dua lelaki cedera

(Operasi mengeluarkan mangsa yang tersepit di bawah runtuhan dilakukan anggota dari Balai Bomba dan Penyelamat Tapah/FOTO JBPM Perak)

TAPAH, 15 Februari- Dua lelaki warga Myanma cedera selepas rumah pekerja didiami mereka dihempap pokok susulan tanah runtuh di Jalan Temoh Batu 3, dekat sini,  pada Selasa.Kejadian sekitar jam 6.45 petang itu dipercayai berlaku akibat hujan lebat berterusan yang melanda kawasan berkenaan.Jurucakap Bomba dan Penyelamat Negeri (JBPM) Perak dalam satu kenyataan memaklumkan, pihaknya menerima panggilan kecemasan pukul 6.45petang, pada Selasa. "Setibanya di lokasi, anggota mendapati tanah runtuh yang berlaku mengakibatkan sebatang pokok tumbang menghempap rumah mangsa.

(Anggota bomba menyelamatkan mangsa yang tersepit dalam runtuhan rumah/ FOTO JBPM)

"Kedua-dua mangsa berkenaan tersepit di bawah runtuhan itu. Anggota terpaksa mengalihkan serpihan. Mangsa berjaya dikeluarkan oleh anggota bomba dan mengalami kecederaan di bahagian kaki," katanya. Mangsa kemudiannya diserahkan kepada pihak ambulan untuk tindakan lanjut.


Integrasi pangkalan data sistem mySIKAP wujud sejak 2007 - JPJ

KUALA LUMPUR, 14 Februari- Proses pengintegrasi pangkalan data sistem mySIKAP Jabatan Pengangkutan Jalan (JPJ) bersama pihak berkuasa lain sudah wujud sejak 2007.Ketua Pengarah JPJ, Datuk Zailani Hashim berkata, proses penyepaduan pangkalan data mySIKAP itu membabitkan Polis Diraja Malaysia (PDRM) serta pihak berkuasa tempatan (PBT).

"Jabatan Pengangkutan Jalan (JPJ) Malaysia ingin menegaskan bahawa, telah wujud proses pengintegrasian pangkalan data sistem mySIKAP JPJ dengan pihak-pihak berkuasa lain, termasuk pihak Polis Diraja Malaysia (PDRM) dan pihak berkuasa tempatan (PBT), sejak tahun 2007," kata Zailani menerusi kenyataan hari ini.Beliau merujuk kenyataan bekas Ketua Polis Negara, Tan Sri Musa Hassan semalam bertajuk "Semua Pihak Mesti Sepakat Tentang Cukai Jalan, Lesen Memandu Digital, Kata Bekas KPN". Terdahulu, memetik kenyataan Pengarah Jabatan Siasatan dan Penguatkuasaan Trafik (JSPT) pada 11 Februari, pihaknya menyambut baik Projek Rintis Lesen Kenderaan Motor Digital (e-LKM) dan Lesen Memandu Malaysia Digital JPJ yang telah diumumkan Menteri Pengangkutan."JSPT melalui peralatan MCOPS boleh melakukan semakan integrasi dengan sistem mySIKAP JPJ atau paparan kod QR untuk semakan nombor kenderaan dan nombor kad pengenalan," katanya.Sementara itu, Zailani berkata projek pendigitalan berkenaan merupakan projek rintis dan akan memastikan usaha penambahbaikan secara berterusan inisiatif JPJ itu dilaksanakan."Ia demi memastikan keberkesanannya agar sentiasa memberikan manfaat yang signifikan kepada negara dan kepada seluruh masyarakat madani," katanya.


Daerah Batang Padang dan Kampar, Perak dilanda banjir kilat

IPOH, 14 Februari- Beberapa kawasan di daerah Batang Padang dan Kampar, Perak mengalami banjir kilat susulan hujan lebat berterusan sejak pukul 4.00 petang tadi.  Sekretariat Jawatankuasa Pengurusan Bencana Negeri menerusi kenyataan memaklumkan, satu Pusat Pemindahan Sementara (PPS) dibuka di daerah Batang Padang.  PPS Dewan Orang Ramai Kampung Samy dibuka pada pukul 7.00 malam menempatkan sebuah keluarga terdiri daripada seorang wanita dan bayi.  Antara kawasan terjejas di Batang Padang ialah Kampung Sami Tapah, Taman Highland Park, Taman Tapah 2 dan Kampung Pahang.  Sementara itu di daerah Kampar, banjir kilat dikesan melanda kawasan pekan Gopeng.  Keadaan l dilaporkan terkawal dengan anggota Agensi Pertahanan Awam (APM) telah digerakkan untuk tugasan kawalan dan pemantauan.

(Beberapa kawasan di daerah Batang Padang Kampar dilanda banjir kilat)


Dana kerja penyelenggaran Kampung Bukit Tinggi perlu ditambah

PAHANG, 14 Februari - Jumlah dana bagi kerja penyelenggaran di Kampung Bukit Tinggi, Pahang susulan banjir kilat petang Ahad, perlu ditambahkan.Ahli Parlimen Bentong, Young Syefura Othman, mencadangkan perkara itu, selepas meninjau kawasan berkenan, hari ini.

(Timbalan Menteri Sumber Asli, Alam Sekitar dan Perubahan Iklim, Datuk Seri Huang Tiong Sii bersamaAhli Parlimen Bentong, Young Syefura Othmanturut sertai melawat kawasan tersebut)

Timbalan Menteri Sumber Asli, Alam Sekitar dan Perubahan Iklim, Datuk Seri Huang Tiong Sii turut sertai melawat kawasan tersebut.Akibat banjir kilat itu juga menyebabkan runtuhan batu dan jalan yang berlaku di FT 68 Sec 43.4 Jalan Lama Bentong - Kuala Lumpur."Dengan lawatan tadi timbalan menteri boleh melihat sendiri apa yang berlaku dan diharap akan dibawa kepada kementerian dan ada satu peruntukan segera diluluskan."Semalam menteri besar pahang dah umumkan peruntukan 200,000. Tetapi itu untuk kebaikan longkang dan parit dan ia tidak mencukupi dan kita perlukan daripada pihak kementerian sendiri daripada agensi-agensi kementerian di peringkat persekutuanl untuk melakukan kerja-kerja segera di sini," katanya.Mengenai kerja-kerja kemajuan melibat sekitar kawasan Kampung Bukit Tinggi akan dimaklumkan menerusi laman media sosial belia, katanya ketika ditemui media.


KP Bomba Datuk Seri Mohammad Hamdan Wahid bersara hari ini

KUALA LUMPUR, 14 Februari - Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid bersara wajib daripada perkhidmatan awam berkuatkuasa hari ini.Terdahulu, majlis penyerahan nota serah tugas dan penyerahan tongkat kuasa dibuat dengan diserahkan kepada kepada Timbalan Ketua Pengarah (Operasi) Datuk Abdul Wahab Mat Yassin di Ibu Pejabat JBPM Putrajaya.

Beliau juga menerima hormat panglima seterusnya memeriksa perbarisan kawalan kehormatan yang dianggotai seramai dua orang pegawai dan 99 orang anggota.Datuk Seri Mohammad Hamdan telah memulakan perkhidmatan beliau di JBPM pada tahun 1988. Sepanjang 35 tahun perkhidmatan, beliau telah memegang beberapa posisi penting dalam jabatan termasuk Pengarah Bomba Negeri Wilayah Persekutuan Kuala Lumpur serta Penolong Ketua PengarahBahagian Perancangan, Penyelidikan dan Pembangunan JBPM.Beliau telah dilantik menjadi Ketua Pengarah JBPM pada 11 Jun 2018.


Wakil Tetap Malaysia, Kementerian Luar umum dua pelantikan ke PBB dan Asean

KUALA LUMPUR, 14 Februari- Datuk Dr Ahmad Faisal Muhamad dilantik sebagai Wakil Tetap Malaysia ke Pertubuhan Bangsa Bersatu (PBB) di New York, Amerika Syarikat.Sementara itu, Nur Izzah Wong Mee Choo pula dilantik sebagai Wakil Tetap Malaysia ke Pertubuhan Negara-negara Asia Tenggara (ASEAN) di Jakarta, Indonesia.Kementerian Luar menerusi satu kenyataan memaklumkan, Dr Ahmad Faisal dan Nur Izzah menerima surat pelantikan masing-masing yang diserahkan Menteri Luar, Datuk Seri Dr Zambry Abdul Kadir, di Wisma Putra, hari ini.

(Datuk Dr Ahmad Faisal Muhamad/Foto fail Bernama)

Dr. Ahmad Faisal berkelulusan doktor falsafah dalam bidang Hubungan Antarabangsa dari London School of Economics and Political Science di United Kingdom.Beliau memulakan perkhidmatan sebagai Pegawai Tadbir dan Diplomatik pada tahun 1994 dan mempunyai pengalaman sebagai Wakil Tetap Malaysia ke PBB di Geneva, Switzerland sejak tahun 2019.Selain pernah dilantik sebagai Duta Besar Malaysia ke Myanmar pada 2011 hingga 2014.Sementara itu, Nur Izzah pula berkelulusan sarjana dalam bidang Strategi dan Diplomasi dari Universiti Kebangsaan Malaysia (UKM) dan menyertai perkhidmatan awam pada tahun 1996. Beliau merupakan Pesuruhjaya Tinggi Malaysia ke New Zealand sejak tahun 2018 dan ditauliahkan serentak ke Cook Islands dan Samoa.Nurul Izzah juga pernah memegang jawatan di Kedutaan Besar Malaysia di Beijing, China.


Inisiatif rahmah dikembangkan kepada raya rahmah

(Datuk Seri Salahuddin semasa merasmikan Menu Rahmah peringkat Negeri Perlis di Restoran Bekwoh)

KANGAR, 14 Februari- Inisiatif rahmah bakal dikembangkan kepada pelbagai sektor lain termasuk tekstil bagi membolehkan lebih banyak manfaat diterima rakyat. Perkara ini dilihat sangat membantu golongan tidak berkemampuan terutamanya ketika menyambut perayaan. Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata, konsep ramah ini sedang diperluas kepada rakyat termasuk dalam menyediakan keperluan ketika musim perayaan.  Bagaimanapun keputusan itu tertakluk pada kesediaan pihak berkaitan untuk melaksanakannya.  "Itu antara yang kita bincang dan mereka meminta tempoh untuk mereka berbincang dua, tiga hari ini. Minggu depan kita akan panggil mereka semula dan kita akan dapat nanti spesifik apakah bentuk tawaran raya rahmah yang mereka boleh tawarkan mereka boleh bagitau pada rakyat," kata Salahuddin kepada pemberita selepas merasmikan Menu Rahmah peringkat Negeri Perlis di Restoran Bekwoh di sini. Di Perlis sebanyak lapan pengusaha kedai makan dan restoran dan satu trak makanan menyahut seruan kerajaan melaksanakan Menu Rahmah secara sukarela.

(Antara masakan yang disediakan semasa Majlis Perasmian Menu Rahmah peringkat Negeri Perlis/BERNAMA)


SWM bekerjasama dengan MBS bangunkan fasiliti KITARecycle

NEGERI SEMBILAN, 14 Februari - Dalam usaha membudayakan amalan kitar semula, SWM Environment bersama Majlis Bandaraya Seremban (MBS) dalam satu usahasama membangunkan fasiliti Pusat Pandu Lalu KITARecycle.  Berkonsepkan pandu lalu, barangan kitar semula yang dikumpul boleh ditempatkan di pusat yanh disediakan secara mudah.

(Pengurus Besar Korporat SWM Environment, Mohamad Norlisam Mohamad Nordin)

Pengurus Besar Korporat SWM Environment, Mohamad Norlisam Mohamad Nordin berkata, inisiatif itu diharap dapat meningkatkan amalan kitar semula dalam kalangan masyarakat sekaligus mengatasi masalah peningkatan sisa pepejal yang tidak dapat dikitar semula.  "Fasiliti ini juga diharap akan dapat membantu masyarakat untuk memulakan aktiviti kitar semula ataupun meningkatkan amalan kitar semula mereka dan secara tak langsungnya menyumbang kepada kelestarian dan juga mesra alam. Dan sudah pasti dengan adanya kitar semula, ianya dapat menyumbang kepada ekonomi kitaran dan jugak mengurangkan beban tapak pelupusan yang mana barang-barang kitar semula tidak perlu dihantar ke tapak pelupusan," katanya ketika ditemui pada Sesi Teh Tarik Bersama Media di Seremban.  Pusat Pandu Lalu KITARecycle beroperasi setiap hari bagi memudahkan urusan kitar semula orang ramai.  Masyarakat juga digalakkan memuat turun aplikasi KITARecycle bagi memperolehkan mata ganjaran dapat dikumpul daripada aktiviti kitar semula yang kemudiannya boleh ditebus kepada wang tunai.  Dalam pada itu, SWM Environment berjaya mengumpulkan lebih empat tan barangan kitar semula sejak dilancarkan pada Disember tahun lalu.


Peruntukan RM68,000 bina semula infrastruktur musnah akibat banjir besar Kg Iboi

BALING, 14 Februari- Sebanyak RM68,000 diperuntukkan merangkumi 45 projek pembaikan kerosakan dan bina semula infrastruktur yang musnah dalam banjir besar di Kg Iboi, Baling, Kedah pada tahun lalu.  Pegawai Daerah Baling, Mohd Shahadan Abdullah berkata pembaikan dan bina semula itu melibatkan jambatan-jambatan kecil, projek baik pulih sungai, kerosakan tebing, empangan sabo dan pembinaan semula jambatan Kg Iboi.  "Setakat ini beberapa kerosakan infra dibaik pulih, ada yang telah siap dibaik pulih, ada yang sedang dibaik pulih dan ada yang sedang menanti dibaik pulih. Antara yang telah dibaik pulih ialah jambatan atau titi kecil dan sebagainya," kata Mohd Shahadan kepada pemberita di sini.  Sementara itu, sebanyak 12 buah rumah baharu fasa pertama untuk penduduk yang terjejas banjir sudah hampir siap dan dijangka dapat didiami selepas Hari Raya Aidilfiri tahun ini. Setakat ini pembinaan mencapai kemajuan 60%. Pembinaan 17 buah lagi rumah bawah fasa kedua dijangka bermula Ogos setelah selesai proses pengambilan balik tanah.

(Mohd Shahadan berkata peruntukan RM68,000 bina semula infrastruktur musnah akibat banjir besar Kg Iboi)


KUALA LUMPUR, 14 Februari- Pengurusan Prasarana Malaysia Berhad diwajib membentangkan laporan operasi sebagai indeks prestasi utama (KPI) mereka setiap minggu, kata Menteri Pengangkutan, Anthony Loke .Beliau berkata laporan itu akan diumumkan secara terbuka kepada pelbagai pihak termasuk penumpang dan media. "Cabaran itu disambut baik oleh pihak pengurusan. Mereka sudah berbincang beberapa parameter dan kita akan muktamadkan dalam masa terdekat."Saya akan buat pengumuman bagaimana laporan dibentang setiap minggu. Salah satu KPI yang saya letakkan bagi pengurusan Prasarana ialah melihat jumlah kerosakan dan gangguan yang dihadapi penumpang."Itu mesti kita bentangkan supaya keadaan itu mesti dikurangkan kerana kita akan kurangkan gangguan teknikal. Memang sekarang kita tahu hampir setiap bulan beberapa gangguan di LRT dan MRT. Itu kita mesti kurangkan dari masa ke masa," kata Anthony kepada pemberita selepas melancarkan 'Arts On The Move' di Transit Aliran Massa (MRT) Pasar Seni di sini.

(Prasarana diarah bentang laporan operasi setiap minggu)


Aplikasi MyJPJ, 2.5 juta pengguna telah mendaftar

KUALA LUMPUR, 14 Februari- 2.5 juta pengguna telah mendaftar di aplikasi MyJPJ bagi mendapatkan cukai jalan dan lesen memandu digital yang diperkenalkan empat hari lalu.Menteri Pengangkutan, Anthony Loke berkata, pihaknya menyedari terdapat kesukaran untuk mengakses aplikasi berkenaan pada hari pertama dan kedua, namun ketika ini ia telah stabil."Jadi ini memang sesuatu yang mengambil masa, kita sudah jangka akan ada masalah dan kita cuba selesaikan."Sebab hari pertama, ada satu ketika pada 10 Februari, pada satu saat ada lebih 500,000 orang nak mendaftar, pada masa yang sama."Jadi sudah tentu ini ada sedikit kesukaran akses, kita dah kenal pasti dan cuba perbaiki. Setakat ini sistem itu sudah stabil," katanya.

Beliau menyatakan demikian kepada pemberita selepas melancarkan 'Arts On The Move' di Transit Aliran Massa (MRT) Pasar Seni, di sini hari ini.Loke sekali lagi menekankan, lesen dan cukai jalan digital itu sebagai pilihan dan bukan satu kewajiban untuk mendaftarkannya.Pemandu masih lagi boleh menggunakan lesen fizikal dan pelekat cukai jalan di kereta masing masing.


Urusan pelantikan penjawat awam telus, berdasarkan merit dan kompetensi

KUALA LUMPUR, 14 Februari- Tiada diskriminasi kaum dalam urusan pengambilan penjawat awam di bawah bidang kuasa Suruhanjaya Perkhidmatan Awam (SPA).Urusan pelantikan adalah telus berdasarkan merit dan kompetensi calon.SPA dalam kenyataan memberitahu, semua warganegara Malaysia mempunyai peluang yang sama untuk dipertimbangkan dalam persaingan yang terbuka dan adil."Tiada penetapan sebarang kuota untuk suatu kaum atau etnik tertentu bagi pelantikan semua jawatan dalam perkhidmatan awam," menurut kenyataan itu hari ini.Ia merujuk pandangan berhubung cadangan reformasi sektor perkhidmatan awam yang didominasi oleh kaum tertentu.SPA menjelaskan, pihaknya merupakan salah satu pihak berkuasa melantik bagi Perkhidmatan Awam. "Selain SPA, pihak berkuasa melantik lain adalah Suruhanjaya Perkhidmatan Pendidikan, Suruhanjaya Kehakiman dan Perundangan, Suruhanjaya Pasukan Polis, Majlis Angkatan Tentera, Suruhanjaya Perkhidmatan Awam Negeri, pihak berkuasa berkanun dan pihak berkuasa tempatan," ujarnya.

Dalam pada itu, kerjasama strategik turut dilaksana bersama agensi yang menguruskan hal ehwal masyarakat tertentu seperti Unit Transformasi Masyarakat India Malaysia (MITRA), Jabatan Kemajuan Orang Asli (JAKOA), institusi pengajian tinggi dan badan bukan kerajaan (NGO). Jalinan kerjasama itu sekali gus meningkatkan kefahaman masyarakat tentang ketelusan proses pengambilan dan pemilihan calon berasaskan merit dan kompetensi."Inisiatif berterusan SPA seperti Program Libat Urus, Hari Kerjaya, Hari Bertemu Pelanggan dan program outreach disasarkan untuk meningkatkan kefahaman masyarakat di Semenanjung, Sabah dan Sarawak terhadap tata kelola pengambilan SPA dan memberi panduan serta menggalakkan masyarakat pelbagai kaum untuk menyertai perkhidmatan awam," tambah kenyataan itu.